Luka 22 ACO85 - Nino madito me Mugati ma Tobi Pe Iye ma - Bible Search\nLuka 21 Luka 23\nLudito gupiro lok i kom Yecu\n(Matayo 26.1-5; Marako 14.1-2; Jon 11.45-53)\n1-Nino madito me Mugati ma Tobi Pe Iye ma gilwoŋo Kato (Paska) onoŋo onyiko cok. 2Ajwagi madito pa Lubaŋa ki lupwony-cik gubedo ka yenyo kit yo ma myero gineke kwede; pien onoŋo gilworo lwak.\nJuda oye me dobo Yecu\n(Matayo 26.1-5; Marako 14.10-11)\n3Catan odonyo i cwiny Juda Lakeriot ma en onoŋo dano acel i kin jo apar wiye aryo-ni. 4Ocito oporo lok ki ajwagi madito pa Lubaŋa ki ludito askari me ot pa Lubaŋa, kit ma myero emiye kwede botgi. 5Cwinygi obedo yom, gucako cikke me miye lim. 6Omiyo Juda oye, ci oyenyo kare maber ma myero emiye kwede botgi ma noŋo lwak pe.\nYecu ocamo cam me Kato (Paska) kacel ki lpwonnyene\n(Matayo 26.17-25; Marako 14.12-21; Jon 13.21-30)\n7Nino me Mugati ma Tobi Pe Iye oromo, ma gitumo iye latin romo me Kato. 8Yecu ooro Petero ki Jon, kun cikogi ni, “Wucit wuyub cam me Kato piwa, wek wacam.” 9Gupenye ni, “Imito ni waciyub kwene?” 10Yecu owaco botgi ni, “Nen, ka wudonyo i gaŋ me Jerucalem, ci laco mo birwatte kwedwu kun oyeyo agulu pii; en aye wulub kore wa i ot ma en bidonyo iye, 11wutit bot won ot ni, ‘Lapwony penyi ni, Ot welo tye kwene, ka ma abicamo iye cam me Kato kacel ki lupwonnyena?’ 12Ci en binyuto botwu kicika ot malac ma malo ma gipeto, giyubo maber; wuyub kabedo kunnu.” 13Gucito gunoŋo kit macalo Yecu owaco botgi-ni, guyubo cam me Kato kunnu.\n14Ka cawa oromo, Yecu obedo piny i dog cam, kacel ki lukwena.\nAcakki lok i kom Cam pa Rwotwa\n(Matayo 26.26-30; Marako 14.22-26; 1 Kor 11.23-26)\n15Yecu owaco botgi ni, “Abedo ka paro mada me camo cam me Kato man kwedwu, ma kun pud peya aneno can; 16pien awaco botwu ni, pe dok abicamo nio ka ocobo kakare i ker pa Lubaŋa.” 17Ci otiŋo kikopo, ka doŋ orwoyo owaco ni, “Wumak man, wupok i kinwu; 18pien awaco botwu ni, nia koni pe dok abimato pig olok nio waŋ ma ker pa Lubaŋa obino.” 19Omako mugati, ka doŋ opwoyo, ci obaro iye, omiyogi kun wacci, “Man aye koma [ma gimiyo piwu, wutim kuman me po pira.” 20-Kumeno ka gucamo otum otiŋo kikopo, kun wacci, “Kikopo man aye gicikke manyen i remona ma oo piwu.] 21-Ento, nen, ŋat ma bidoba ciŋe tye kacel kweda i dog cam. 22Pien Wod pa dano cito gire kit macalo yam giciko; ento dano meno ma dobo Wod pa dano bineno can!” 23Lupwonnye gucako pennye kekengi ni, aŋa i kingi ma bitimo lok man.\nPyem pi laro dito\n24-Pyem bene ocakke i kin lupwonnye ni aŋa i kingi ma gitamo ni bedo ladit. 25-Yecu owaco botgi ni, “Luker pa Lurok gibwoyo lwakgi ki tek, jo ma tye ki twero i komgi gilwoŋogi ni lutim-ber. 26-Ento pe kit meno botwu; ŋat madit i kinwu myero odok macalo ŋat matidi, ki latel-wic myero obed macalo ŋat ma tiyo pi dano. 27Pien aŋa madit, ŋat ma bedo i dog cam, kece mono ŋat ma kelle cam? Pe ŋat ma bedo i dog cam? Ento an abedo i kinwu macalo ŋat ma tiyo pi dano.\n28“Wun aye jo ma wubedo ka ŋeta jwijwi i kare ducu ma gibedo ka tema. 29Macalo Wora omiya ker, an bene abimiyowu, 30wek wucam, wumati i dog mejana i kerra, dok wubed i wi komker kun wuŋolo kop ki kaka apar wiye aryo pa jo Icrael.\nYecu otito ni Petero bikwere woko\n(Matayo 26.31-35; Marako 14.27-31; Jon 13.36-38)\n31“Cimon, Cimon, nen Catan otyeko penyo piwu me apyeta macalo bel, 32ento alego piri ni niyeni pe odok cen. In bene ka doŋ ilokke, myero ijiŋ cwiny utmegini.” 33Petero owacce ni, “Rwot, doŋ ayubbe me cito kwedi i mabuc ki i to.” 34Yecu odokke iye ni, “Petero, awacci ni, tin twon gweno pe bikok, nio waŋ ma ikwera tyen adek ni pe iŋeya.”\nKicaa lim, opiro, ki pala lucwan\n35-Yecu openyo lupwonnyene ni, “I kare ma yam aorowu laboŋo kicaa lim, nyo opiro, kadi war, gin mo oremowu?” Gugamo ni, “Pe.” 36Ocikogi ni, “Ento koni, ŋat ma tye ki kicaa lim, myero oter, ki opiro bene kit meno. Ŋat ma pe ki pala lucwan myero ocat kanyine, wek owil kwede, 37-pien awaco botwu ni, ginacoya man myero ocobbe kakare i koma ni, ‘Gikwane kacel ki lubalo’; pien lok ma gicoyo i koma tye ka cobbe kakare.” 38Guwacce ni, “Rwot, nen, pala lucwan tye kany aryo.” En odok iye botgi ni, “Meno romo.”\nYecu olego i poto Gececemane\n(Matayo 26.36-46; Marako 14.32-42)\n39Yecu okato woko, ocito i wi got Jeituni macalo kite tye; lupwonnye gulubo kore. 40Ka oo i kabedo meno, ci owaco botgi ni, “Wuleg Lubaŋa, wek pe wudony i abita mo.” 41Opokke kwedgi ma rom ki ka ma gibayo iye lakidi, ci otumo coŋe piny, olego ni, 42“Wora, ka imito, kwany kikopo man woko ki bota, ento pe obed macalo an amito; gin ma in imito aye myero otimme.” 43Lamalaika ma oa ki i polo onen bote kun miye tek. 44Ka kun onoŋo tye ki kumo twatwal, omedde ki lega matek; omiyo kwok ocorre i kome macalo remo ma ton cwer i ŋom. 45Ka oa ki ka lega, obino bot lupwonynye, onoŋo gunino woko pi cwercwiny, 46openyogi ni, “Wunino piŋo? Wua, wuleg Lubaŋa, wek pe wudony i abita mo.”\nGimiyo Yecu i ciŋ lumonene ci gumake\n(Matayo 26.47-56; Marako 14.43-50; Jon 18.3-11)\n47Ka onoŋo Yecu pud tye ka lok, lwak gubino, kun dano ma nyiŋe Juda aye otelo wigi, en ŋat acel i kin jo apar wiye aryo-ni. Onyiko cok bot Yecu wek emote kun enoto leme. 48Ento Yecu openye ni, “Juda, in idobo Wod pa dano ki noto lem?” 49Ka jo ma i ŋete guneno gin ma mito timme, ci gupenyo ni, “Rwot, watoŋ dano ki pala lucwan?” 50Ŋat acel i kingi otoŋo opii pa ajwaka madit pa Lubaŋa, oŋuno ite malacuc woko. 51Ento Yecu owacci, “Ogik doŋ ki man keken!” Oboŋo ite, ocaŋe. 52Lacen Yecu owaco bot ajwagi madito pa Lubaŋa ki ludito pa askari me ot pa Lubaŋa, ki ludoŋo ma gubino i kome, ni, “Wubino i koma ki pala lucwan ki odoo-gu me maka macalo wubino i kom layak mo? 53-Yam abedo kwedwu jwijwi i ot pa Lubaŋa, pe wumaka. Ento koni aye karewu ki twero me colpiny.”\n(Matayo 26.57-58, 69-75; Marako 14.53-54, 66-72; Jon 18.12-18, 25-27)\n54Ci gumako Yecu, gutere, gukele i ot pa ajwaka madit pa Lubaŋa. Petero olubo kore kun tye ki cen ka mabor. 55Ka gimoko mac i dyekal, ma gubedo piny kacel, Petero bene obedo piny i kingi. 56Aŋeca mo onene kun obedo ka ma mac ocaro; ka oŋiye matek, ci owaco ni, “Dano man bene nakanen tye kacel kwede.” 57Ento Petero okwero woko kun waco ni, “Dako, pe aŋeye gira.” 58Kare okato manok, ŋat mukene onene, owacci, “In bene i ŋat acel i kingi.” Ento Petero owaco ni, “Nye, an ko!” 59Ka kare okato ma mito romo cawa acel, ŋat mukene oloko kun moko ni, “Ada, dano man nakanen tye kacel kwede; pien en Lagalilaya.” 60Ento Petero ogamo ni, “Nye, an akwiya lok ma itye ka wacone-ni.” Cutcut ma pud en waco lok man, twon gweno otugi kok. 61Rwot olokke oneno Petero. Ci Petero opo lok pa Rwot, kit macalo nene Yecu owacce ni, “Ma noŋo twon gweno peya okok tin, ibikwera woko tyen adek kulu.” 62Ci okato woko okok ki cwercwiny madwoŋ.\nGinywaro Yecu, gigoye\n(Matayo 26.67-68; Marako 14.65)\n63Jo ma gumako Yecu gunyware, gugoye; 64guboyo waŋe woko bene ki kitambara kun gipenye ni, “Ka in lanebi tuci! Aŋa mugoyi?” 65Guloko lok mukene mapol i kome, kun giyete.\nYecu ocuŋ i nyim lukiko ka pido\n(Matayo 26.59-66; Marako 14.55-64; Jon 18.19-24)\n66Ka piny doŋ oru, ludoŋo pa lwak, kacel ki ajwagi madito pa Lubaŋa ki lupwony-cik, gucokke kacel; gukele i nyim Lukikogi, guwaco ni, 67“Tit botwa ka ce in aye i Kricito ma Lubaŋa oyero.” Ento Yecu owaco botgi ni, “Ka atito botwu, wun pe wubiye; 68ka apenyowu wun pe wubidokka iye. 69Ento nia koni Wod pa dano bibedo piny i kabedo me deyo ka ŋet Lubaŋa Won Twer tuŋ lacuc.” 70Gin ducu gugamo ni, “Doŋ in i Wod pa Lubaŋa do?” Yecu ogamo ni, “Wun wuwaco ni an a en.” 71Guwaco ni, “Dok wamito caden me ŋo? Wan doŋ wawinyo piwa kenwa ki i doge kene.”


Ker pa Lubanga Obedo Gin Ango? Pingo Omyero Waleg Pire?\nDUL ME ABORO\n1. Lega mene ma ngene tutwal ma wabingiyone?\nDANO milion mapol gingeyo lega ma kilwongo ni Wonwa ma Tye i Polo, nyo Lega pa Rwotwa. Yecu otiyo ki lega man me pwonyo lukwenane kit ma myero guleg kwede. Gin ango ma en olego pire? Dok pingo lega man pire tek botwa i kare-ni?\n2. Jami adek mene ma pigi tego ma Yecu opwonyowa me lega pigi?\n2 Yecu owaco ni: “Dong wuleg kit man ni, ‘Wonwa ma tye i polo, giwor nyingi maleng. Ker meri obin; giti gin ma imito i lobo kit ma gitiyo i polo.’” (Kwan Matayo 6:9-13.) Pingo Yecu opwonyowa me lega pi jami adek magi?—Nen Lok me Giko Buk Man me 20.\n3. Ngo ma myero wange ma dok i kom Ker pa Lubanga?\n3 Dong watyeko pwonyo ni nying Lubanga kilwongo ni Jehovah. Dok bene wanyamo lok i kom yub pa Lubanga pi dano ki pi lobo. Ento, ngo kono ma Yecu onongo tye ka lok iye i kare ma owaco ni: “Ker meri obin”? Wabipwonyo gin ma Ker pa Lubanga obedo, gin ma ker meno bitimone, ki dong kit ma ker meno bilonyo kwede nying Lubanga wek obed maleng.\n4. Ker pa Lubanga obedo gin ango, dok anga ma obedo Kabakane?\n4 Jehovah oketo gamente i polo dok otyeko yero Yecu me bedo Kabakane. Baibul lwongo gamente man ni Ker pa Lubanga. Yecu aye “Rwot pa rwodi, ki Kabaka ma loyo luker ducu.” (Niyabo 17:14) Yecu twero timo jami mabeco makato laloc mo keken, dok en tye ki teko madwong makato luloc ducu kadi guribbe kacel.\n5. Ker pa Lubanga loyo loc ki kwene? Dok biloyo ngo?\n5 I nge nino pyera angwen ma kicero Yecu, en odok cen i polo. Lacen, Jehovah oketo en macalo Kabaka me ker-re. (Tic pa Lukwena 2:33) Gamente pa Lubanga biloyo lobo ki i polo. (Niyabo 11:15) Meno aye gin mumiyo Baibul lwongo Ker pa Lubanga ni “kerre me polo.”—2 Temceo 4:18.\n6, 7. Ngo ma omiyo Yecu ber loyo kabaka mo keken ma dano?\n6 Baibul wacci Yecu dit loyo kabaka mo keken ma dano pien en “pe doki bito.” (Jo Roma 6:9) Luloc ma dano ducu gito woko, ento Yecu pe bito matwal. Dong jami ducu mabeco ma Yecu bitimo piwa birii pi naka.\n7 Lok pa lanebi mo me Baibul waco ni Yecu bibedo Kabaka ma lakica dok ngolo kop atir: “Cwiny pa Rwot [Jehovah] bibedo i kome, cwiny me ryeko ki me niang, cwiny me poro lok ki me tek, cwiny me ngec ki me lworo Rwot. Cwinye bibedo yom i lworo Rwot. En pe bingolo kop pi gin ma en neno anena ki wange, nyo kadi ki ngolo kop pi lok ma en winyo awinya ki ite; ento en bingolo kop pa lucan atir.” (Icaya 11:2-4) Tika imito bedo ki kabaka ma kit meno?\n8. Wangeyo nining ni Yecu pe biloc kene?\n8 Lubanga oyero dano mogo me loc kacel ki Yecu i gamentene me polo. Me labolle, lakwena Paulo owaco bot Temceo ni: “Ka waciro can, wabibedo ka loc kacel kwede.” (2 Temceo 2:12) Jo adi ma gibiloc kacel ki Yecu?\n9. Dano adi ma gibiloc kacel ki Yecu? Lubanga ocako yerogi awene?\n9 Kit ma wapwonyo kwede i Dul me 7, kimiyo ginanyuta bot lakwena Jon, ci en oneno Kabaka Yecu i polo kacel ki jo 144,000 ma gibiloc kwede. Angagi ma gubedo jo 144,000? Jon otito ni “gicoyo nyinge [Yecu] ki nying Wonne woko i tur nyimgi.” Dok en omedo ni: “Gin jo ma lubo Latin romo ka ma en woto iye ducu. Jo magi aye gin jo ma gikokogi ki i kin dano ducu.” (Kwan Niyabo 14:1, 4.) Jo 144,000 magi gubedo Lukricitayo ma lugen ma Lubanga oyero me ‘loyo lobo’ kacel ki Yecu. Ka guto, ci kicerogi me kwo i polo. (Niyabo 5:10) Nicakke wa i kare pa lukwena, Jehovah obedo ka yero Lukricitayo ma lugen wek gubed i kin luker 144,000 magi.\n10. Pingo obedo yub me mar ni Jehovah oyero Yecu kacel ki jo 144,000 me loyo dano?\n10 Jehovah paro piwa tutwal, mumiyo en oketo yub ni dano mogo gubed luloc kacel ki Yecu. Yecu bibedo laloc maber pien en ngeyowa maber. En ngeyo ngo ma bedo dano ki deno can obedo. Paulo owaco ni Yecu paro piwa, en “winyo arem kacel kwedwa pi gorowa,” dok “bene Catan yam obite i yo ducu calo wan.” (Jo Ibru 4:15; 5:8) Jo 144,000 bene gingeyo ngo ma kwo calo dano obedo. Gin bene gucanne ki roc kacel ki two. Pi man, watwero bedo labongo akalakala ni Yecu kacel ki jo 144,000 gibiniang kit ma wan dano wawinyo kwede ki pekki mapol ma watye ka kanyone.\n11. Pingo Yecu opwonyo lupwonyene me lega pi miti pa Lubanga wek otimme i polo?\n11 Yecu opwonyo lukwenane me lega pi miti pa Lubanga wek otimme i polo. Pingo? Wapwonyo i Dul me 3 ni, Catan Larac-ci ojemo i kom Jehovah. I nge jemo pa Catan, Jehovah oweko Catan ki lumalaika ma pe lugen nyo jogi, me bedo i wi polo kong pi kare mo. Man te lokke ni pe lumalaika ducu ma gitye i polo onongo gitimo miti pa Lubanga. I Dul me 10, wabipwonyo lok i kom Catan ki jogine.\n12. Jami aryo mene ma pigi tego ma otimme ma kitito pigi i Niyabo 12:10?\n12 Baibul tito ni cutcut ma kiketo Yecu macalo Kabaka me Ker pa Lubanga, en onongo bicito ka lweny i kom Catan. (Kwan Niyabo 12:7-10.) Tyeng me 10 tito jami aryo ma pigi tego ma otimme. Ker pa Lubanga i te loc pa Yecu Kricito ocako loc, ci kibolo Catan woko ki i polo wa piny i lobo. Kit ma wabipwonyo kwede, jami magi dong gutimme woko.\n13. Gin ango ma otimme i polo i kare ma kibolo Catan woko?\n13 Baibul tito yomcwiny pa lumalaika ma lugen i kare ma dong kibolo Catan ki jogine woko ki i polo. Wakwano ni: “Bed ki yomcwiny, in polo, ki wun bene ma wubedo iye!” (Niyabo 12:12) Polo dong tye ki kuc ki ribbe kombeddi-ni pien jo ducu ma gitye kunnu gitimo miti pa Lubanga.\nPeko omedde i wi lobo nicakke ma kibolo Catan ki jogine woko ki i polo. Pekki magi dong cok gik\n14. Ngo ma tye ka timme i lobo pien ni kibolo Catan woko ki i polo?\n14 Ento kwo i lobo kany dok pat mada. Jami maraco mapol tye ka timme i kom dano “pien Ladot dong olor obino woko piny” dok en “tye ki akemo madwong, pien ngeyo ni karene tye manok!” (Niyabo 12:12) Catan tye mager atika. Kityeko bolle woko ki i polo, dok ngeyo ni kicok jwero en woko. En tye ka timo jami maraco me kelo ayelayela, arem, ki deno can i wi lobo ducu.\n15. Lubanga tye ki yub ango pi lobo-ni?\n15 Ento yub pa Lubanga pi lobo peya olokke. En pud mito ni dano ma pe ki roc gukwo i paradic i lobo pi naka. (Jabuli 37:29) Dong, Ker pa Lubanga bitimo man nining?\n16, 17. Daniel 2:44 tittiwa gin ango i kom Ker pa Lubanga?\n16 Lok pa lanebi ma tye i Daniel 2:44 waco ni: “Dok i kare pa luker meno Lubanga me polo biketo Ker mukene ma ri nakanaka ma pe gitwero balone, kadi dit me locce bene pe gibiweko i cing rok mukene. Ker meno manyen-ni bituro ker magi ducu ngido woko matitino, ci tyekogi woko ducu, en aye dong bicung bedo matwal.” Ngo ma lok pa lanebi man pwonyowa i kom Ker pa Lubanga?\n17 Mukwongo, tittiwa ni Ker pa Lubanga onongo bicako loc “i kare pa luker meno.” Man te lokke ni Ker pa Lubanga onongo bicako loc ma gamente pa dano pud gitye ka loyo lobo. Me aryone, tito botwa ni Ker pa Lubanga birii pi naka dok pe kibilokone ki gamente mukene. Me adekke, lweny bitimme i kin Ker pa Lubanga ki gamente me lobo man. Ker pa Lubanga biloyo lweny ci dong bibedo gamente acel keken ma loyo lobo ducu. Ka dong, dano bibedo i te gamente maber pud dong loyo.\n18. Lweny me agikki ma bibedo tye i kin Ker pa Lubanga ki gamente me lobo-ni kilwongo ningo?\n18 Ker pa Lubanga bicako loyo lobo nining? Ma peya lweny me agikki ma kilwongo ni Armagedon ocakke, jogi gibibwolo ‘luker me wi lobo ducu, me cokogi kacel pi mony i nino madit pa Lubanga Won Twer Ducu.’ Ada, lweny bibedo tye i kin gamente pa dano ki Ker pa Lubanga, ento Ker pa Lubanga aye biloyone.—Niyabo 16:14, 16; nen Lok me Giko Buk Man me 10.\n19, 20. Pingo wamito ni Ker pa Lubanga aye olo lobo-ni?\n19 Pingo wamito Ker pa Lubanga? Wamito Ker pa Lubanga olo pi tyen lok adek. Me acel, wan wabedo dano ma luroc, pi man watwo dok wato. Ento Baibul tito ni i te loc pa Lubanga, dano bikwo pi naka. I adane, Jon 3:16 waco ni: “Lubanga con omaro lobo kumeno, omiyo iye Wode acel keken, wek dano ducu ma ye en owek to, ento obed ki kwo ma pe tum.”\n20 Tyen lok me aryo mumiyo wamito Ker pa Lubanga en aye ni, jo maraco gitye ma gurumowa dyere. Jo mapol giloko lok goba, gikwalo kwo, dok bene gitimo tim tarwang. Wan pe watye ki kero me kwanyogi woko, ento Lubanga bitimone. Jo ma gitimo jami maraco kibijwerogi woko i lweny me Armagedon. (Kwan Jabuli 37:10.) Tyen lok me adek mumiyo wamito Ker pa Lubanga aye ni gamente pa dano goro, ger, dok opong ki camucana. Gamente magi pe gitye ki miti me konyo dano wek gulub cik pa Lubanga. Baibul waco ni “dano ma tye ki twero loyo jo mukene ki tek.”—Latitlok 8:9.\n21. Ker pa Lubanga bimiyo miti pa Lubanga cobbe i lobo nining?\n21 I nge lweny me Armagedon, Ker pa Lubanga bimiyo miti pa Lubanga cobbe i lobo. Me labolle, bijwero Catan ki jogine woko ducu. (Niyabo 20:1-3) Motmot, dano ducu bibedo ki yotkom dok to bibedo pe. Pi ginkok-ki, dano ducu ma lugen gibikwo i Paradic pi naka. (Niyabo 22:1-3) Ker-ri biweko kilonyo nying Lubanga. Man tyen lokke ngo? Tyen lokke ni ka gamente pa Lubanga ocako loyo lobo, dano ducu biworo nying Jehovah.—Nen Lok me Giko Buk Man me 21.\nYECU ODOKO KABAKA AWENE?\n22. Wangeyo nining ni Yecu pe odoko Kabaka i kare ma en tye i lobo nyo cutcut ma en ocito i polo?\n22 Yecu opwonyo lulub kore me lega ni: “Ker meri obin.” Man onyuto atir ka maleng ni gamente pa Lubanga onongo bibino i anyim. Jehovah onongo kong biketo gamentene ka dong keto Yecu macalo Kabaka. Mono Yecu odoko Kabaka cutcut i nge cito i polo? Pe, en onongo myero kong okur. I nge kare mo ma Yecu ocer, Petero gin ki Paulo gunyuto man ka maleng i kare ma gutito ni lok pa lanebi ma nonge i Jabuli 110:1 ocobbe i kom Yecu. I lok pa lanebi man, Jehovah owaco ni: “Bed i ngeta tung acuc i kabedo me deyo, nio ka abimiyo lukworri doko kom laten tyeni.” (Tic pa Lukwena 2:32-35; Jo Ibru 10:12, 13) Yecu onongo bikuro pi kare ma rom mene ma peya Jehovah okete macalo Kabaka?\nKer pa Lubanga bimiyo miti pa Lubanga cobbe i lobo\n23. (a) Awene ma Yecu ocako loc macalo Kabaka me gamente pa Lubanga? (b) Wabinyamo gin ango i dul ma lubo man?\n23 Pi mwaki mapol ma peya mwaka 1914 oromo, gurup pa Lukricitayo mo manok guniang ni mwaka meno bibedo mwaka ma pire tek ma lubbe ki lok pa lunebi me Baibul. Jami ma obedo ka timme i lobo cakke i 1914 omoko ni lokgi-ni onongo tye kakare. Yecu ocako loc macalo Kabaka i mwaka meno. (Jabuli 110:2) Cutcut i ngeye, kibolo Catan woko i lobo, dok kombeddi “karene tye manok.” (Niyabo 12:12) I dul ma lubo man, wabineno jami ma nyuto ni watye ka kwo i kare meno. Wabipwonyo bene ni cokcok-ki Ker pa Lubanga bimiyo miti pa Lubanga cobbe i lobo.—Nen Lok me Giko Buk Man me 22.\nLOK ADA ME 1: KER PA LUBANGA OBEDO GAMENTE KIKOME\n“Ker meri obin; giti gin ma imito i lobo kit ma gitiyo i polo.”—Matayo 6:9-13\nKer pa Lubanga, nyo gamentene, biloyo lobo ki i polo.\nYecu obedo Kabaka me Ker pa Lubanga.\nNiyabo 14:1, 4\nJo 144,000 gibiloc kacel ki Yecu ki i polo.\nJo Ibru 4:15; 5:8\nYecu kacel ki jo 144,000 giniang kit ma wawinyo kwede ki pekki ma walwenyo kwede.\nLOK ADA ME 2: YECU BIBEDO LALOC MA PUD DONG BER LOYO\n“En bingolo kop pa lucan atir.”—Icaya 11:4\nPingo Yecu aye ngat maber loyo me bedo Kabaka me Ker pa Lubanga?\nJo Roma 6:9\nLuloc ma dano ducu gito woko, ento Yecu pe bito matwal. Dong jami ducu mabeco ma Yecu bitimo piwa birii pi naka.\nYecu twero timo jami mabeco makato laloc mo keken. En tye ki teko madwong makato luloc ducu kadi guribbe kacel. En lakica dok ngolo kop atir.\nLOK ADA ME 3: KER PA LUBANGA BIMIYO MITI PA LUBANGA COBBE I LOBO\n“Lubanga me polo biketo ker mukene ma ri nakanaka ma pe gitwero balone.”—Daniel 2:44\nGin ango ma Ker-ri dong otyeko cobone? Ngo ma bitimone i anyim?\nI kare ma kiketo Yecu macalo Kabaka i mwaka 1914, cutcut en obolo Catan woko ki i polo wa piny i lobo kany. Man aye gin mumiyo peko, arem, ki can onya i wi lobo ducu.\nLatitlok 8:9; Niyabo 16:16\nI lweny me Armagedon, Ker pa Lubanga bityeko gamente pa dano ducu ma giger dok gimaro camucana.\nLutim tim maraco gibityekogi woko.\nI kare ma Ker pa Lubanga biloyo lobo, pe tye ngat mo ma kome bibedo lit nyo ma bito dok dano ducu gibiworo nying Lubanga.


2 Luker 22 ACO85 - Yocia ocamo ker ma mwaka me ditte - Bible Search\n2 Luker 21 2 Luker 23\n2 Luker 22\nLoc pa Yocia\n(2 Tek 34.1-2)\n1-Yocia ocamo ker ma mwaka me ditte aboro, ci obedo ka loc ki i Jerucalem pi mwaka pyeradek wiye acel. Nyiŋ minne Yedida, ma nya pa Adaya me Bojkat. 2Yocia obedo ka tiyo gin ma nen atir i waŋ Rwot; obedo ka lubo kit pa kwarone Daudi ducu, pe obedo ka cabbe yo tuŋ acuc nyo yo tuŋ acam.\nGinoŋo buk me cik i ot pa Rwot\n(2 Tek 34.8-28)\n3I mwaka me apar wiye aboro me loc pa kabaka Yocia, en ocwalo Capan wod pa Ajalia, wod pa Meculam ma karan, wa i ot pa Rwot, kun wacci, 4“Cit wa bot Ilkia, ajwaka madit, en okwan wei lim ma gikelo i ot pa Rwot, ma lukur-doggola gugamo ki bot lwak, 5wek gimi i ciŋ lutic ma giloyo dog tic me ot pa Rwot. Ci gin gumi i ciŋ lutic ma gitye kunnu ka tic i kom ot pa Rwot, pi yubo ka ma oballe, 6gin aye lupac ki lugedo, ki lugedo ki godi wek guti kwede me wilo bao bene, ki godi ma gimuko pi yu bo ot ka ma oballe. 7-Ento pe gupeny lok kom lim mo ma gimiyo i ciŋgi, pien gin gitiyo kwede ki gen.”\n8Ilkia, ajwaka madit, owaco bot Capan ma karan ni, “Atyeko noŋo buk me cik i ot pa Rwot.” Ilkia omiyo buk bot Capan, ci okwano. 9Capan ma karan ocito kwede bot kabaka, ci odwoko lok bot kaba ka ni, “Ladit, watyeko kwanyo lim ma ginoŋo i ot pa Rwot, ci wamiyo i cin lutic ma giloyo dog tic me ot pa Rwot.” 10Capan ma karan dok otito ki kabaka ni, “Ilkia ajwaka madit otyeko miya buk mo.” Ka Capan ocako kwanone i nyim kabaka.\n11Ka kabaka owinyo lok ma i buk me cik, ci oyeco boŋŋine woko. 12Kabaka ocako ciko Ilkia, ajwaka madit, ki Akikam wod pa Capan, ki Akbor wod pa Mikaya, ki Capan ma karan, ki Acaya ma latic pa kabaka kun waco ni, 13“Wucit ka penyo dog Rwot pira, ki pi lwak, ki pi ker me Juda ducu, pi lok ma i buk man ma gityeko noŋone-ni. Akemo pa Rwot kara doŋ olyetto i komwa matek, pien kwariwa pe gubedo ka woro lok ducu ma i buk man, pi tic kwede i kit ducu ma yam gicoyo kwede ma mako komwa.”\n14Ilkia, ajwaka madit, ki Akikam, ki Akbor, ki Capan ki Acaya gucito bot Kulda ma lanebi ma dako, ma cware Calum wod pa Tikva, ma wod pa Karkac ma lagwok boŋŋi pa kabaka, ci guloko kwede. Dako-nu onoŋo bedo i Jerucalem, i dul gaŋ ma gilwoŋo Dul gaŋ me Aryone. 15En owaco botgi ni, “Rwot, Lubaŋa pa Icrael, owaco kuman ni, ‘Wutit bot dano ma ocwalowu bota ni. 16Rwot owaco kuman ni, Nen ba, abikelo gin marac poto i kom kabedo man, ki i kom jo ma gibedo iye, pi cobo lok ducu ma gicoyo i buk ma kabaka me Juda okwano; 17pien gutyeko bwota woko kun giwaŋo odok eceta bot lwak lubaŋa mukene, wek gimi kiniga obed ka maka pi jogi ducu ma gitiyo ki ciŋgi-ni. Pienno akemona bilyetto matek i kom kabedo man, ma pe doŋ bikwe. 18Ento lok ma dok i kom kabaka me Juda ma ocwalowu ka penyo dog Rwot, wun wubiwacce kit man ni, Rwot Lubaŋa me Icrael owaco kit man ni, i kom lok ma iwinyoni, 19doŋ ityeko ŋut ki i cwinyi, ci imwolle keni i nyim Rwot i kare ma iwinyo kit lok ma yam aloko i kom kabedo man, ki i kom jo ma gibedo iye, ni bidoko obur, miyo gibitic ki nyiŋe macalo lok lacen dano, ci icako yeco boŋŋini woko kun ikok kwede i nyima; pienno an bene atyeko winyo kokoni, man lok pa Rwot kikome. 20Nen ba, an abidwoki i kin kwarini, ci gibiyiki i lyelli ki kuc, dok waŋi pe bineno gin marac ducu ma abikelo i kom kabedo man.’ ” Ci gin gudwoko lok bot kabaka.


Jo Galatia 5 ACO85 - Kricito doŋ otyeko gonyowa woko ki - Bible Search\nJo Galatia 4 Jo Galatia 6\nJo Galatia 5\nWacuŋ matek i kom kuc me lone kenwu\n1Kricito doŋ otyeko gonyowa woko ki i pii wek wabed jo me kuc ma walone kenwa. Wacuŋ doŋ matek; pe dok wuye rwako tyenwu i okol me opii.\n2Wuwiny ba, an Paulo kombeddi awacciwu ni, ka gilirowu, ci kony pa Kricito doŋ pe botwu. 3Anwoyo lokka doki bot dano acel acel ma giliro ni, en doŋ tye ki banya me lubo cik ducu. 4Wun jo ma wumito ni gikwanwu ni kitwu atir pi lubo cik, wun doŋ wupokke woko kenwu ki bot Kricito; doŋ wunyiko woko cen, wubwoto kica pa Lubaŋa. 5Watye ki gen madwoŋ pi Cwiny Maleŋ me noŋo kit ma atir ma gimiyo pi niye. 6Pien i Kricito lirre nyo bedo ma pe giliro ducu konygi pe; niye keken aye konyo, ma ticce aye mar.\n7Onoŋo nene wucako riŋo ŋwec maber; aŋa mono ma dok ogeŋowu i lubo lok me ada? 8Bito dano macalo man pe oa ki bot ŋat ma ceŋ olwoŋowuni. 9-Ka gitedo mugati, tobi matidi mo keken aye yenyo moko woko ducu. 10Atye ki gen i Rwot ni, tamwu pe bipokke ki mera; ento ŋat mo-ni ma tye ka balo cwinywu woko-ni, kadi bed en aŋa, Lubaŋa biŋolle kop. 11Utmega, piŋo dok pud giuna, ka an kikoma aye atito ni lirre ber? Ka nene atito lok kumeno, kono pe tye gin mo i lok i kom yatariya ma obedo macalo ajut ma yoko dano. 12Kono jo ma tye ka balo cwinywu-ni gumedde anyim, gukolle woko kekengi gigi!\n13Utmega, yam gilwoŋowu me bedo ki kuc kun wulone kenwu; ento pe dok wulok kucwu odok me cobo mit ma ginywalowu kwede. Ma ka timo meno, myero dano acel acel omine me konyo luwote pi mar keken. 14- Pien cik ducu giribogi woko i lok acel keken ni, “Mar lawoti macalo imarre keni.” 15Ento ka wubedo ka kane kekenwu ki lakwu, kun wutimo dano wadiwu calo guci, myero wugwokke wek pe wutum woko kekenwu.\nNyig me Cwiny ki tic me kit pa dano\n16Ento awacciwu ni, wuye Cwiny Maleŋ pa Lubaŋa aye otelwu, wek pe wucob miti me kit pa dano. 17-Pien miti me kit pa dano pyem ki miti pa Cwiny Maleŋ, dok miti pa Cwiny Maleŋ bene pyem ki miti me kit pa dano. Gin aryo-ni gimon, meno aye gin ma geŋowu tiyo gin ma wumito. 18Ento ka Cwiny Maleŋ aye ma tye ka telowu, ci doŋ pe wubedo i te cik. 19Tic me kit pa dano ma nen woko ka maleŋ gin en: tim kwele, caro, tarwaŋ, 20woro cal jogi, talo dano, mone, daa, nyeko, kiniga, laro dito, pyem, pokke, 21nek, mero ki koŋo, cam me yomcwiny me miŋo marac, ki mogo mukene macalo meno. Pud dok ajukowu matek, kit macalo nene koŋ ajukowu, ni, jo ma timo gin macalo magi, ker pa Lubaŋa pe bibedo megi.\n22Ento nyig ma nyak pi Cwiny Maleŋ gin aye mar, yomcwiny, kuc, diyo cwiny, kica, ber, gen, 23mwolo, gwokke ken; cik mo pe ma kwero gin macalo magi. 24Dano ma gin jo pa Kricito Yecu doŋ gutyeko neko par ki miti me kit pa dano woko, ci guguro woko bene i kom yatariya.\n25Ka wabedo kwo pi Cwiny Maleŋ, ci myero doŋ wawotu kun walubo en. 26Pe myero wabed ka wakke awaka, pe wabutte ki tek i kom luwotwa, dok pe myero wabed ki nyeko i kinwa kenwa.\nWukonnye kekenwu i peko ma wutye kwede


Jon 8 ACO85 - Ento Yecu ocito wa i wi got Jeituni. - Bible Search\nDako ma gimako ka timo abor\n1Ento Yecu ocito wa i wi got Jeituni. 2Odiko con en dok odwogo i ot pa Lubaŋa; jo ducu gucokke bote, en obedo piny, opwonyogi. 3Lupwonycik ki Luparicayo gukelo dako mo ma gimako ka timo abor. Gukete i dyere, 4guwacce ni, “Lapwony, dako man gimako ka timo abor, ginoŋe iye kikome. 5-I cik Moses ocikowa ni, dano macalo man myero gicel woko ki got. I kono iŋolo niŋniŋ?” 6Guwaco lok man pi teme, wek ginoŋ lok ma gibidote kwede. Ento Yecu okulle piny, ocoyo ŋom ki lwete. 7Ka gumedde ka penye, en oille malo, owaccigi ni, “Ŋat ma i kinwu ma pe ki bal okwoŋ cele ki got.” 8En dok okulle piny, ocoyo ŋom ki lwete. 9Ka guwinyo lok man, ci guket ki acel acel, kun ocakke ki i kom jo madito; ci Yecu odoŋ kene kun dako-nu pud ocuŋ i dyere. 10Yecu oille, openyo dako ni, “Dako, gin kono gitye kwene? Pe tye ŋat mo ma oŋolo kop loyi?” 11En ogamo ni, “Pe tye ŋat mo, ladit.” Yecu owaco ni, “An bene pe abiŋolo kop loyi. Cit giri; cakke tin pe dok ibal.”]\nYecu en ceŋ me lobo\n12-Yecu dok oloko ki gin kun waco ni, “An a ceŋ me lobo; ŋat ma luba pe biwoto i piny macol, ento bibedo ki ceŋ me kwo.” 13-Luparicayo guwacce ni, “In giri ibolo lok me caden i komi keni, lok ma ibolo pe me ada.” 14Yecu odok iye ni, “Kadi bed abolo lok i koma kena, lok ma abolo me ada, pien aŋeyo ka ma aa iye, ki ka ma acito iye, ento wun pe wuŋeyo ka ma aa iye, ki ka ma acito iye. 15Wun wuŋolo kop i kit pa dano, ento an pe aŋolo kop i kom ŋat mo. 16Kadi bed aŋol kop, ŋolo koppa tye atir, pien pe atye kena, ento wan ki ŋat ma oora. 17I cikwu gicoyo ni, lok pa caden aryo bedo ada; 18an abolo lok me caden i koma kena, dok Wora ma oora bene cadenna.” 19Gipenye ni, “Woru tye kwene?” Yecu odok iye ni, “Wun pe wuŋeyo an, kadi Wora. Kono wuŋeya, kono wuŋeyo Wora bene.” 20En oloko lok man i kare ma pwonyo dano i ot pa Lubaŋa, i ot lim, ento pe tye ŋat mo ma omake, pien karene peya oromo.\nKa ma acito iye wun pe wutwero bino iye\n21En dok owaco ki gin ni, “An abicito woko. Wun wubiyenya, wubito i balwu; ka ma acito iye, wun pe wutwero bino iye.” 22Lujudaya guwaco ni, “En binekke kene, pien owaco ni, ‘Ka ma acito iye wun pe wutwero bino iye’?” 23En owaccigi ni, “Wun wua ki piny, an aa ki malo; wun jo me lobo, an pe a dano me lobo. 24Atyeko wacciwu ni, wubito i balwu; pien wubito i balwu ka pe wuye ni an a en.” 25Gupenye ni, “In aŋa?” Yecu odok ki gin iye ni, “An a ŋat ma yam atittiwu con nia i acakki. 26Atye ki lok mapol me aloka i komwu, ki kop mapol me aŋola; ento ŋat ma oora en me ada, atito ki lobo gin ma doŋ awinyo ki bote.” 27Pe guniaŋ ni en tye ka tittigi pi Lubaŋa Won. 28Omiyo Yecu owaco ki gin ni, “Ka doŋ wutiŋo Wod pa dano malo, ci wubiniaŋ ni an a en, dok ni pe atiyo gin mo pira kena, ento aloko gin ma Wora opwonya iye. 29Ŋat ma oora tye kweda; pe oweka kena, pien nino ducu atiyo gin ma iye mito.” 30Ka oloko lok man, jo mapol guye en.\nLok me ada bigonyowu\n31Yecu owaco bot Lujudaya ma guye en ni, “Ka wumoko i lokka, ci wun lupwonnyena adada; 32miyo wubiŋeyo lok me ada, lok me ada bigonyowu.” 33-Gudokke iye ni, “Wan likwayo pa Abraim; ma naka yam peya wabedo opii pa ŋatti mo. Man doŋ in iwaco niŋniŋ ni, ‘Gibigonyowu’?”\n34Yecu odokkigi iye ni, “Adada awacciwu ni, dano ducu ma timo bal, en opii me bal. 35Opii pe bedo i ot nakanaka, ento latin anywalli bedo gire nakanaka. 36Pi meno, ka Wod ogonyowu gibigonyowu atika. 37Aŋeyo ni wun likwayo pa Abraim; ento wumito neka, pien lokka pe noŋo kabedo i iwu. 38An aloko gin ma aneno ki bot Wora, wun wutiyo gin ma wuwinyo ki bot wonwu.”\n39Gudok iye ni, “Abraim en wonwa.” Yecu owaccigi ni, “Kono wun litino pa Abraim, kono wutiyo macalo Abraim. 40Ento koni wumito neka, an dano ma atittiwu lok me ada ma awinyo ki bot Lubaŋa; Abraim yam pe otiyo kit meno. 41Wun wutiyo gin ma wonwu otimo.” Gidok iye bote ni, “Wan pe ginywalowa i abor; watye ki wonwa acel, en aye Lubaŋa.” 42Yecu ogamo doggi ni, “Kono Lubaŋa wonwu, kono wumara, pien an aa ki bot Lubaŋa, koni doŋ atye kany; pe abino pira kena, en aye oora. 43Piŋo pe wuniaŋ lok ma awaco? Pien pe wutwero winyo lokka. 44Wun wua ki bot wonwu, Catan, wumito cobo gin ma wonwu mito. Nia i acakki piny en con lanek, pe cuŋ i ada, pien lok me ada pe i iye. Ka en loko lok goba, en lok macalo kite tye, pien en lagoba, doki won goba. 45Ento pe wuye an, pien an aloko lok me ada. 46Aŋa i kinwu ma nyuto lok me bal i koma ma loya? Ka atito lok me ada, piŋo pe wuye an? 47Ŋat ma oa bot Lubaŋa winyo lok pa Lubaŋa; gin ma omiyo wun pe wuwinyo, pien pe wua bot Lubaŋa.”\nMa Abraim pud pe onoŋo doŋ an atye\n48Lujudaya gudokke iye ni, “Wan pe wawaco kakare ni, in Lacamaria, itye ki cen?” 49Yecu odok iye ni, “An pe atye ki cen; ento aworo Abana, wun pe wuwora. 50An pe ayenyo deyona pira kena; tye Ŋat ma yenyo ma kakara, en aye biŋolo kop. 51Adada awacciwu ni, ka ŋat mo mako lokka, pe bito matwal.” 52Lujudaya gudokke iye ni, “Koni doŋ waniaŋ ni itye ki cen. Abraim yam oto, ki lunebi bene guto, ento in iwaco ni, ‘Ka ŋat mo mako lokka, ci pe bibilo to matwal’. 53In i dit ikato kwarowa Abraim, ma ceŋ oto-ni? Lunebi bene guto, do! In ikette ni in aŋa?” 54Yecu ogamo ni, “Ka aketo deyo i koma kena, deyona mwa; Wora aye keto deyo i koma, en ma wun wuwaco ni Lubaŋawu-ni. 55Wun pe wuŋeye; ento an aŋeye. Ka kono awaco ni pe aŋeye, kono adoko lagoba macalo wun; ento an aŋeye, amako lokke. 56Kwarowu Abraim yam obedo ki yomcwiny ni ebineno ninona; ci oneno, cwinye obedo yom matek.” 57Lujudaya guwacce ni, “In ma mwakani bene peya oromo pyerabic-ci, ineno Abraim?” 58Yecu ogamo doggi ni, “Adada awacciwu ni, ma Abraim pud pe, onoŋo doŋ an atye.” 59Omiyo gukwanyo got me cele; ento Yecu okanne, ci okato woko ki i ot pa Lubaŋa.


Ejekiel 29 ACO85 - I nino dwe apar wiye aryo, dwe me - Bible Search\nEjekiel 28 Ejekiel 30\nLok i kom Ejipt\n1-I nino dwe apar wiye aryo, dwe me apar, i mwaka me apar, Rwot oloko kweda kun wacci, 2“Wod pa dano, cik waŋi inen Parao kabaka me Ejipt, ci itit lok i kome ki i kom lobo Ejipt ducu. 3Lok kun iwacci, Rwot Lubaŋa owaco kuman ni,\n“Nen, atye ki lok i komi,\nin Parao kabaka me Ejipt,\nma ibedo calo nyaŋ ma min kulu ma buto i laora kulu-gu kun iwacci,\n‘Kulu Nail mera, en mera kikome, an aye ma atiyo.’\n4Abigolo cwaki woko ki goli,\nci amiyo rec ducu ma tye i kuluni gimoko woko i poki;\nci abiywayi ki i dye kuluni atiŋi woko malo,\nkacel ki rec ducu me kuluni ma gumoko woko i kom poki-ni.\n5Ci doŋ abiboli woko i tim,\nin kacel ki rec ducu ma gitye i kuluni,\nwubipoto i dye tim ka maleŋ,\npe abicokowu dok bene pe gibiyikowu.\nDoŋ atyeko miyowu woko\nme bedo cam pa lee tim ki pa winyo me polo.\n6-“Man bimiyo jo ducu ma gibedo i lobo Ejipt giŋeyo ni an aye a Rwot. Pien in ibedo calo odoo lagada bot jo me ot pa Icrael; 7i kare ma gumaki ki ciŋgi ci itur ityer, ci iŋolo gwokgi iyeco woko ducu. Ka dok gujeŋge i komi, ci itur, imiyo pyergi ducu omyel. 8Pi meno Rwot Lubaŋa owaco kuman ni, Nen, abekelo lweny i komwu, ci aneko dano kacel ki lee woko ducu ki i kinwu. 9Lobo Ejipt doŋ bidoko obur ma odoŋ oballe woko. Man bimiyo giŋeyo ni an aye a Rwot.\n“Pien doŋ iwacci Nail meri in aye ma iketo, 10pi meno, nen, an doŋ atye ki lok i komi, dok bene atye ki lok i kom laora kuluni ducu, mumiyo abimiyo lobo Ejipt doko obur balle woko, iye doŋ noŋo, cakke ki i Migdol dok kwede yo tuŋ Ciene nio kwede wa i waŋ apokki lobo Etiopia. 11Pe tye dano mo nyo lee ma biwoto kun kato ki iye, bibedo kumeno ma pe gibedo iye pi mwaka pyeraŋwen kulu. 12Abimiyo lobo Ejipt doko obur ma iye doŋ noŋo makato lobo mukene-gu duou; ki gaŋi murumo ducu igi bidoŋ noŋo pi mwaka pyeraŋwen ki i kin gaŋi ducu ma doŋ gityeko balogi woko-ni. Abikeyo jo Ejipt woko i kin rok ducu, dok bene abimiyo giket gicito i lobo ducu.”\n13Rwot Lubaŋa owaco kuman ni, “I agikki me mwaka pyeraŋwen abicoko jo Ejipt woko ki i kin lurok ka ma yam akeyogi gucito iye-ni, 14ci abidwoko gum pa jo Ejipt botgi, kun akelogi aketogi gibedo i lobo Patroc, co aye lobogi macon ka ma ginywalogi iye kikome. Doŋ ki kunnu gibibedo ki ker magoro. 15Kergi bibedo ker magoro adada ki i kin ker ducu, man miyo pe doki gibiloyo lobo mukene ducu. Abimiyo gibedo jo ma pigi pe tek twatwal, dok bene pe doki gibiloyo lobo mukene-gu ducu. 16Jo Icrael doŋ pe gibijenne i komgi pi kit kony mo wacel. Doŋ can ma bipoto i kom jo Ejipt bipoyo wi jo Icrael ni gin onoŋo gitimo bal me jeŋŋe i kom jo Ejipt wek ginoŋ kony mogo, Man bimiyo giŋeyo ni an aye a Rwot Lubaŋa.”\nKabaka Nebukadnejar bilwenyo i kom Ejipt tayo woko\n17I nino dwe acel, dwe me acel, mwaka pyeraryo wiye abiro, Rwot oloko kweda. 18Owacci, “Wod pa dano, Nebukadnejar kabaka me Babilon omiyo dul monnye otiyo tic matek me lweny i kom Turo, omiyo wi dano ducu otal woko ki gwokgi bene ducu opwac woko, ento kadi bed kumeno, kabaka ki dul monnye pe gunoŋo kit gin mo pi tic ma gubedo ka yelle ka tiyone i kom Turo-ni. 19Pi meno, Rwot Lubaŋa owaco kuman ni, ‘Nen, abimiyo lobo Ejipt woko bot Nebukadnejar kabaka me Babilon; en biyakogi kun mayo jamigi woko, ci bitiŋo lonyo me lobo Ejipt loko doko mucara me culo jo ma i dul monnye. 20Doŋ atyeko miyo bote lobo Ejipt me culo waŋ tic ma en obedo ka yelle me tiyone-ni, pien jo me dul monnye gubedo ka tic pira. Man Rwot Lubaŋa ma owaco.’\n21“I nino meno ka gin ma kit meno otimme, ci abimiyo jo Icrael gidoko tek, dok abimiyo in Ejekiel ilok woko ka maleŋ atyer ka ma dano ducu gitwero winyo lokki. Man bimiyo giŋeyo ni an aye a Rwot.”


Luka 5 ACO85 - I kare ma gudiyo Yecu cok pi winyo lok - Bible Search\nYecu olwoŋ lucik-rec\n(Matayo 4.18-22; Marako 1.16-20)\n1-I kare ma gudiyo Yecu cok pi winyo lok pa Lubaŋa, onoŋo ocuŋ i dog nam Genecaret. 2Onoŋo yeya aryo i dog nam; lumak-rec onoŋo gua woko ki i igi, gitye ka lwoko obwogi. 3Oito i yeya acel ma onoŋo pa Cimon, olege ni koŋ okwaŋ manok i nam. En obedo piny, opwonyo lwak kun tye i yeya. 4Ka doŋ otyeko lok, ci owaco bot Cimon ni, “Kwaŋ icit i kut, wubol obwowu wumak rec.” 5-Cimon odokke iye ni, “Ladit, wayelle dyewor benebene, pe wamako gin mo. Ento pi lokki abibolo obwo.” 6-Ka gutimo kit meno, ci gumako lwak rec mapol ata, obwogi ocako cot. 7Ci gugwelo lutic wadgi ma i yeya mukene ni gubin gukonygi. Gubino guloko rec i yeya aryo ducu gupoŋ woko, omiyo gucako mwony. 8Ka Cimon Petero oneno, opoto piny i coŋ Yecu, owaco ni, “Rwot, cit giri, iweko, pien an labalo.” 9Pien en ki dano ducu ma tye kwede guuro pi rec ma gumako. 10Yakobo ki Jon litino pa Jebedayo, ma gin yam ribbe ki Cimon i dog tic, bene guuro. Yecu owaco bot Cimon ni, “Pe ilwor; cakke koni ibimako dano.” 11Ka doŋ gukelo yeyagi i wi tera, guweko gipinygi ducu gulube.\n(Matayo 8.1-4; Marako 1.40-45)\n12Ka yam tye i gaŋ mo, dano mo obino ma dobo orwato i kome. Ka oneno Yecu, ci oryebbe piny olege ni, “Ladit, ka imito, itwero lonya.” 13Yecu oryeyo ciŋe ogudo kome, kun wacce ni, “Amito; komi olony.” Cutcut dobo ocaŋ ki i kome. 14-Yecu ocike ni pe myero otit bot dano mo; ento ni, “Cit, inyutte keni bot ajwaka pa Lubaŋa, imi gityer pi komi ma doŋ ocaŋ-ŋi, kit ma yam Moses ociko, wek obed lanyut botgi.” 15Ento pire oywek matek makato, lwak mapol ocokke ka winye dok wek ocaŋgi ki i kom twogi. 16Ento Yecu yam lwitte kare ki kare cito ka lega i tim.\n(Matayo 9.1-8; Marako 2.1-12)\n17I nino mo acel onoŋo Yecu tye ka pwony, kun Luparicayo ki lupwony-cik ma gua ki i kin gaŋi ducu me Galilaya ki Judaya ki Jerucalem gubedo kunnu; tek pa Rwot me caŋo dano onoŋo tye i kome. 18Cutcut dano gukelo bote lagoro mo ma twoyo two akweya kom, ma obuto i wi kitara. Guyenyo yo me tere i ot wek gikete i nyim Yecu; 19ento ka pe gunoŋo yo, pi pol pa lwak, guito i wi ot, gucwale ki kitarane ki i kin mategula i dye ot i nyim Yecu. 20Ka Yecu oneno niyegi, ci owaco ni, “In ba, balli doŋ giweko woko.” 21Lupwony-cik ki Luparicayo gucako pennye kekengi, kun giwaco ni, “Man aŋa ma loko lok me yeto Lubaŋa-ni? Aŋa ma twero weko bal, kono Lubaŋa keken?” 22Ka Yecu oniaŋ penygi, ci odok iye botgi ni, “Piŋo wutye ka pennye i cwinywu? 23Mene ma yot, me waco ni, ‘Balli doŋ giweko,’ nyo ni, ‘A, iwoti’? 24Ento meno wek muŋe ni Wod pa dano tye ki twero me weko bal i wi lobo” ci ociko lagoro ni, “Awacci ni, A, ikwany kitarani, idok paco.” 25Cutcut oa malo ocuŋ i nyimgi, okwanyo gin ma onoŋo obuto iye odok paco kun pako Lubaŋa. 26Dano ducu guuro matek twatwal, gupako Lubaŋa. Lworo omakogi, guwaco ni, “Waneno gin me aura tin.”\n(Matayo 9.9-13; Marako 2.13-17)\n27Ka man otum, ci Yecu okato woko, oneno lajog-mucoro mo ma nyiŋe Levi, kun obedo piny i ka jogo mucoro; ci owacce ni, “Luba.” 28Levi oweko jamine ducu, oa olubo kore.\n29Levi otedo karama madit i ode pi Yecu, lwak lujog-mucoro mapol ki jo mukene gubedo piny i dog cam kacel kwedgi. 30-Luparicayo ki lupwony-cik guŋur i kom lupwonnyene, kun gipenyo ni, “Piŋo wucamo dok wumato kacel ki lujog-mucoro ki lubalo?” 31Yecu odok iye botgi ni, “Jo ma komgi yot pe gimito daktar; ento jo ma komgi lit aye mito. 32An pe abino ka lwoŋo jo ma kitgi atir, ento lubalo, wek guŋuti.”\n(Matayo 9.14-17; Marako 2.18-22)\n33Guwacce ni, “Lupwonnye pa Jon giri kec kare ki kare, dok gilego bene, ki pa Luparicayo bene kit meno, ento lupwonnyeni gicamo dok gimato do.” 34Yecu openyogi ni, “Wutwero miyo luwot lanyom ri kec ma kun lanyom tye kwedgi? 35Ento kare bibino ma ka gikwanyo lanyom woko ki botgi, ka doŋ gibiri kec i kare meno.”\n36Dok obolo botgi carolok ni, “Pe tye ŋatti mo ma yeco kiraka ki i kom ginaruka manyenne woko, ci dabo i kom ginaruka muti; ka otimo kit meno, ci biyeco manyen-ni woko, dok kiraka ma i kom manyen-ni pe birwatte ki muti-ni. 37Dok pe tye ŋatti mo ma piko koŋo vino manyen i kicaa macon; ka opiko, ci koŋo vino biyeco kicaa woko, kicaa bene biballe. 38Ento koŋo vino manyen myero gipik i kicaa manyen bene. 39Pe tye ŋat mo ma ka omato koŋo vino macon ci dok mito manyenne, pien wacci, ‘Macon-ni mit.’ ”


1 Camuel 17 ACO85 - I kare meno jo Piliciti gucoko - Bible Search\n1 Camuel 16 1 Camuel 18\n1 Camuel 17\nGoliac otaro jo Icrael\n1I kare meno jo Piliciti gucoko monygi kacel pi lweny. Gucokke i Coko i lobo pa Juda, ci gugony i kin Coko ki Ajeka, i Epec-damim. 2Caulo ki jo Icrael gucokke kacel, gugony i nota Ela, ci gurye ki tyen me lweny i kom jo Piliciti. 3Lupiliciti gucuŋ i wi got tuŋcel, ki Luicrael gucuŋ i wi got tuŋ mukene, kun nota tye i kingi. 4Ci twon oita lweny mo obino oa ki i gony pa Lupiliciti ma nyiŋe Goliac, dano me Gat. Borre kato ka futi aboŋwen. 5Oruko otaŋ mola i wiye, dok oruko koti mola lagen kore; pek pa koti molane onoŋo romo ratili miya acel ki pyerabic. 6Oruko mola mukwako tyene, kun okacce ki toŋ alwiro mola wi gwoke. 7Bol toŋŋe mito rom ki rii yat me cweyo boŋo; lak toŋŋe pekke romo ratili apar wiye aboŋwen, kun lamak kwotte otelo nyime. 8En ocuŋ ci odaŋŋe matek i wi mony pa jo Icrael ma gurye i tyen ni, “Kaa wubino ma wurye i tyen pi lweny piŋo? Pe an Lapiliciti? Pe wun lutic pa Caulo bo? Wuyer danowu mo acel, wek en olor piny obin bota. 9Ka en twero lweny kweda ce oneka, ci wan wabibedo luticwu; ento ka an aye aloye, ce aneke, ci wun wubibedo luticwa pi tiyo tic botwa.” 10Lapiliciti meno dok owacci, “Ataro mony pa jo Icrael ma tin gurye i tyengi! Wumiya dano mo wek walweny kwede kacel.” 11Ka Caulo ki jo Icrael ducu guwinyo lwak lok pa Lapiliciti-nu, ci cwinygi oballe woko, gubedo ki lworo madwoŋ twatwal.\nDaudi obino i gony pa lumony\n12Daudi obedo wod pa dano mo me Eprata ma gaŋŋe Beterekem i lobo Juda; nyiŋe Yece, yam tye ki awobene aboro. I kare pa Caulo, onoŋo en doŋ oti woko, mwaka me ditte doŋ dwoŋ. 13Onoŋo awobe pa Yece adek muteggine gulubo kor Caulo i mony, Nyiŋ awobene adek ma gucito i mony-nyi gin ene: Eliab ma latin kayo, ki ma olube Abinadab, ki me adekke Cama. 14Daudi aye matidine; jo muteggi adek-ki gulubo kor Caulo, 15ento Daudi obedo ka wirre bot Caulo, ka dok paco ka kwayo romi pa wonne i Beterekem. 16Lapiliciti obedo ka bino anyim ci cuŋ kunnu odiko ki otyeno pi nino pyeraŋwen.\n17Yece owaco bot wode Daudi ni, “Ber iter nyig bel ma gicelo acela-ni bot omegini, ma romo agwata adek, kacel ki mugati man apar, itiŋ itergi oyot bot omegini ma i gony ca. 18Dok iter cak mutwo muluŋŋe-ni apar bot laditgi me mony ma loyo dano alip, Nen kit ma omegini tye kwede, ci imak gin mo idwog kwede ki botgi.”\n19I kare-nu onoŋo Caulo ki omegi Daudi wa ki jo Icrael ducu gubedo i nota Ela, kun gilwenyo ki jo Piliciti. 20Daudi oa odiko con oweko rorru bot lagwokone, ci ocako wot otero cam ma giyubo kit macalo Yece ocike kwede oo i gony ma onoŋo mony doŋ cito ka rye i tyen, kun giwayo me lweny. 21Ci jo Icrael ki jo Piliciti gurwayo cok ka romo; mony okemme ki mony wadi. 22Daudi oweko jami i ciŋ lagwok jami, ocito i ka ryeyo i mony, ci omoto omegine ducu. 23Ka pud tye ka lok kwedgi, ci twon oita mony Lapiliciti me Gat ma nyiŋe Goliac otuc ka maleŋ i nyim mony pa jo Piliciti ma guryeyo, kun loko lok ma rom ki macon ca, ci Daudi owinyo lokke.\n24Jo Icrael ducu guriŋo laco meno woko ka gunene, ci gubedo ki lworo matek. 25Lwak jo Icrael guwacci, “Wuneno dano man ma obino-ni? Ada, en obino ka taro jo Icrael. Ka ŋat mo oneko, kabaka bimiye doko lalonyo madit, dok bimine nyare bene obed dakone, dok bimiyo jo me ot pa wonne pe doŋ giculo mucoro.” 26Daudi owaco bot jo ma gucuŋ ka ŋete ni, “Gin aŋo ma gibitimo ka dano mo oneko Lapiliciti-ni, okwanyo kwede cac woko ki i Icrael? Lapiliciti ma pe ŋeyo Lubaŋa-ni aŋa mono, ma myero obed ka taro Lubaŋa makwo-ni?” 27Lwak dok gudokke iye lakite acel-lu ni, “Gibitimo dano ma oneko-ni kit meno.”\n28Ka Eliab omin Daudi maditte owinyo ka loko ki dano, kiniga omake i kome ci owacci, “Piŋo ibino? Iweko romiwa manok-ki i tim bot aŋa? Aŋeyo etteni ki keccwinyi; ibino kany ka neno lweny.” 29Daudi ogamo ni, “Atimo gin aŋo kombeddi? Pud aloko aloka keken.” 30Oloko ŋeye oneno ka mukene dok oloko lakite acel-lu, Dano ducu dok gudokke iye kit mukwoŋo-ni.\n31Ka lok ma Daudi obedo ka lokoneni owinnye, gutito bot Caulo; ci Caulo ocwalo kwena olwoŋe. 32Daudi owaco bot Caulo ni “Pe iwek cwiny dano mo opoti pi Lapiliciti-nu, ladit; an abicito ka lweny kwede.” 33Caulo owaco bot Daudi ni, “In pe itwero cito ka lweny ki Lapiliciti man, pien in pud latin awobi.” 34Ento Daudi ogamo dog Caulo ni, “Ladit, abedo ka kwayo romi pa wora. Ka yam labwor mo obino, nyo ŋuu mukene, ce omako latm romo mo ki i kin romiwa, 35aryemo kore ci agoyo, alaro latin romo, akwanyo woko ki i doge. Ka ce otokke otiŋŋe i koma, apoto amako yer tike, agoyo aneko woko. 36Ladit, aneko labwor ki ŋuu mukene mapol. Lapilicitini ma pe ŋeyo Lubaŋa bibedo ma rom ki ŋat acel i kingi. Nen, en doŋ otaro nmony pa Lubaŋa makwo woko.” 37Daudi dok owacci, “Rwot yam olara ki i lwet ciŋ labwor ki ŋuu mukene: bilara bene ki i ciŋ Lapiliciti man.” Caulo owaco bot Daudi ni, “Citi. Rwot aye obed kwedi!”\n38Caulo oruko Daudi ki jami lwennye, oruko otaŋ mola i wiye, ka oruke ki koti mola. 39Daudi otweyo pala lucwan pa Cauloi wi jami lwennye, otemo wot kwede me noŋo, pien pe oŋiyo wot kwede. Ci owaco bot Caulo ni “An pe atwero wot ki man ducu pien pe aŋiyo kwede.” Olunyogi woko, 40ka okwanyo odoone omako i ciŋe, ci oyero litino gweŋi abic muluŋŋe mapwot ki i laora kulu, opikogi i opiro kwatte, ma en kicaane; omako latandiyone i ciŋe, ka onyiko cok bot Lapiliciti.\nDaudi oloyo Goliac\n41Lapiliciti obino onyiko cok ki Daudi ki latin kwotte i nyime. 42Ka Lapiliciti oneno kom Daudi, ci otuki cayone woko, pien onoŋo pud latin awobi, kome kwar, dano ma neno mwonya. 43Owaco bot Daudi ni, “An adoko gwok bo, mumiyo ilima ki odoo-ni?” Ka ocako ceno Daudi ki nyiŋ lwak lubaŋane. 44Lapiliciti dok owaco bot Daudi ni, “Bin bota ci abimiyo riŋo komi bot winyo me polo ki bot ŋuu ma i tim.” 45Daudi bene owaco bot Lapiliciti ni, “In ibino bota ki pala lucwan ki toŋ ki toŋ alwiro, ento an abino boti i nyiŋ Rwot me mony, i nyiŋ Lubaŋa me mony pa jo Icrael ma ibedo ka tarone-ni. 46Tin Rwot bimiyo in i ciŋa, abireti woko piny, ci aŋolo wii woko; dok abimiyo kom lumony pa Lupiliciti ma guto tin bot winyo me polo ki bot ŋuu ma wi lobo, wek lobo ducu oneni, Lubaŋa tye i Icrael, 47dok wek lwak man guŋe ni, Rwot pe laro dano ki pala lucwan kadi ki toŋ, pien lweny Rwot aye ma loyo gire, ci en bimiyowu i ciŋwa.”\n48Lapiliciti oa obino ka romo ki Daudi, ci Daudi oriŋo oyotoyot i nyim mony ma orye i tyen pi romo ki Lapiliciti. 49Orwako ciŋe i opirone, okwanyo lagwen, obayo, ocelo tur nyim Goliac. Lagwen odonyo woko i tur nyime ci opoto piny aryeba cwiny.\n50-Kit meno Daudi oloyo Goliac ki lataŋdiyo ki lagwen, ocelo, oneko woko. Pala lucwan onoŋo pe i ciŋ Daudi. 51-Oriŋo, ocuŋ i wi Goliac, owoto pala lucwan pa Goliac ki i akurane, oneke kwede, ka oŋolo kwede wiye woko. Ka jo Piliciti guneno ni twon oita monygi oto, ci guriŋo woko. 52Lwak jo Icrael ki Juda gutwarre ki oduru gulubo kor jo Piliciti nio wa i Gat, ki i dog gaŋ me Ekron. Omiyo Lupiliciti ma ret omakogi gupoto woko i dog yo cakke ki i Caaraim o wa i Gat ki Ekron. 53Lacen jo Icrael gucako dwogo cen ki ka ryemo Lupiliciti, ci guyako gonygi. 54Daudi okwanyo wi Goliac okelo i Jerucalem, ento oketo jami lwennye I kemane.\nGinyuto Daudi bot Caulo\n55Ka Caulo oneno ka Daudi cito ka lweny ki Goliac, ci openyo Abneri ma ladit wi monnye ni, “Abneri, latin awobi-ni wod pa aŋa?” Abneri ogamo doge ni, “Macalo in ikwo-ni, kabaka, pe aŋeyo.” 56Kabaka dok owacci, “Peny pi awobi-ni, ni en wod pa aŋa?” 57Ka Daudi odwogo ki ka neko Lapiliciti, ci Abneri okwanye otere i nyim Caulo, ki wi Goliac i ciŋe. 58Caulo openye ni, “In wod pa aŋa, latin awobi?” Daudi odok iye ni, “An a wod pa laticci Yece ma Labeterekem.”


Marako 5 ACO85 - Gubino i loka nam tuŋcel, i lobo pa - Bible Search\nMarako 4 Marako 6\nYecu ocaŋo dano ma tye ki cen marac i Geraca\n(Matayo 8.28-34; Luka 8.26-39)\n1Gubino i loka nam tuŋcel, i lobo pa Lugeraca. 2Ka Yecu okato woko ki i yeya, ci cutcut dano mo ma tye ki cen marac obino bote, ma oa ki i kabedo ka ma giyiko iye jo muto. 3En bedo i kin lyel, pe tye dano mo ma twero tweyo en kadi ki nyor; 4pien yam gitweye tyen mapol ki atego ki nyor, ento ocodo nyor, oturo atego woko, pe tye dano mo ma tye ki tek ma loye. 5Nino ducu, dyewor ki dyeceŋ, en bedo i kin lyel ki i wi cere kun kok, dok ŋolo kome kene ki kidi. 6Ka oneno Yecu ki ka mabor, ci oriŋo, oryebbe i nyime, owore. 7Ci odaŋŋe ki dwan maloŋo ni, “Ilaro aŋo kweda, Yecu Wod pa Lubaŋa Mamalo Twal? Alami ki nyiŋ Lubaŋa, pe iyela.” 8Pien onoŋo ocike ni, “A woko ki i kom dano man, in cen marac.” 9Yecu openye ni, “Nyiŋi aŋa?” Ogamo ni, “Nyiŋa Legion,* pien wapol.” 10En obako doge bote matek ni, pe myero ocwal cen maraco woko ki i lobo meno. 11Lwak opego mapol onoŋo gitye ka cam i kor got kunnu; 12gubako doggi bote kun giwaco ni, “Cwalwa i opego, wek wadony i igi.” 13Yecu oyegi. Cen maraco gua, gudonyo i opego, lwak opego ma gimito romo ka alip aryo, gutwarre ki ŋwec gucorre i loŋo got, gumwony woko i nam.\n14Lukwat guriŋo gutito lokke i gaŋ madit, ki i kin paco. Dano mapol gumol gubino ka neno gin ma otimme. 15Gubino bot Yecu, guneno dano ma yam tye ki cen maraco, obedo piny, oruko boŋo, odoko ryek, en ma yam onoŋo tye ki buca mony me cen maraco; lworo ocako makogi. 16Jo ma guneno gutito botgi lok ducu ma otimme i kom dano ma yam tye ki cen maraco, ki gin ma otimme i kom opego-gu. 17Gubako doggi bot Yecu ni myero oa woko ki i lobo tugi. 18Ka en tye ka ito i yeya, ci dano ma yam tye ki cen maraco obako doge bot Yecu ni myero ebed bote. 19Ento Yecu okwero woko, owacce ni, “Dok paco bot lutuwu, icitit gin madit ma Rwot otimo i komi, ki kit ma otimi kwede kica.” 20En ocito, ocako tito lok madit ma Yecu otimo i kome i Dekapoli*, omiyo jo ducu guuro.\nNya pa Yairo ki dako ma ogudo dog boŋo pa Yecu\n(Matayo 9.18-26; Luka 8.40-50)\n21Ka Yecu doŋ okato loka nam tuŋ ca, lwak madwoŋ gucokke bote; en obedo i dog nam. 22Ŋat acel ma i kin ludito me kacokke ma nyiŋe Yairo obino; ka onene, ci oryebbe piny ka tyene, 23obako doge bote matek ni, “Nyara matidi mito to woko. Bin iket ciŋi i kome wek ocaŋ, obed makwo.” 24Yecu ocito kacel kwede, kun lwak madwoŋ gilube, kun gidiye. 25Onoŋo tye dako mo ma yam otwoyo two agobi mwaka apar wiye aryo. 26En olimo can madwoŋ ki bot ludaktar mapol; olanyo limme ducu pe okonye ento twone medde ameda. 27Ka owinyo lok i kom Yecu, obino ki i yo ŋeye ki i kin lwak, ci ogudo dog ginarukane; 28pien otamo ni, “Ka agudo kadi kom ginarukane keken, ci abicaŋ.” 29Oyotoyot two agobine ocaŋ woko, ci oŋeyo ki i kome kene ni doŋ ecaŋ woko ki i twone. 30Ka Yecu oŋeyo ki i kome ni tek oa ki i kome, ci olokke i dye lwak cut, openyo ni, “Aŋa ma ogudo ginarukana?” 31Lupwonnyene gugamo ni, “Ineno lwak tye ka diyo in, ka dok pud ipenyo ni, ‘Aŋa ma oguda?’ ” 32Ci olworo waŋe wek enen ŋat ma ogude-ni. 33Ci dako meno, ka oŋeyo kit gin ma otimme i kome, obino bot Yecu ki lworo, kun kome myel, oryebbe i nyime, otitte lok ducu me ada. 34Yecu owacce ni, “Nyara, niyeni ocaŋi; wot ki kuc, twoni doŋ otyeko caŋ matwal.”\n35Ma kun en pud loko, jo mogo gubino ma gua ki i ot pa ladit me kacokke, guwaco ni, “Nyari doŋ oto woko, pud dok iyelo Lapwony piŋo?” 36Yecu pe oketo cwinye i kom lok ma guwaco, ento ociko ladit me kacokke ni, “Pe ilwor, in iye meri ayeya keken.” 37Pe oye dano mo olube, kono nyo Petero ki Yakobo ki Jon omin Yakobo keken. 38Gubino i ot pa ladit me kacokke, Yecu oneno lwak ma giwo, kun gikok ma gidaŋŋe matek. 39Ka odonyo i ot, openyogi ni, “Piŋo wuwo ki koko? Latin man peya oto, ento onino anina.” 40Gunyere matek, ci oryemogi ducu woko, ocako tero won latin ki minne ki jo ma onoŋo gitye kacel kwede, gudonyo ka ma latin tye iye. 41Omako ciŋe, owacce ni, “Talita kum”, te lokke ni, “Latin anyaka, awacci ni, a malo.” 42Oyotoyot nyako oa malo, owoto, pien onoŋo mwaka me ditte doŋ romo apar wiye aryo. Guuro matek twatwal. 43Yecu ocikogi matek ni ŋatti mo pe myero oŋe lok man; ocikogi ni gimi ki nyako-nu cam mo ocam.


Luka 18 ACO85 - Obolo botgi carolok ma pwonyogi ni - Bible Search\nCarolok i kom dato ki laŋolkop\n1Obolo botgi carolok ma pwonyogi ni myero guleg jwijwi, guwek ol. 2Owaco botgi ni, “Yam tye laŋolkop i gaŋ mo, ma pe lworo Lubaŋa kadi woro dano. 3I gaŋ meno yam tye iye dato mo ma bino bote jwijwi kun wacce ni, ‘Cul kworra i kom lukworra.’ 4Tyen mapol laŋolkop obedo ka kwero; ento lacen oloko kekene ni, ‘Kadi bed pe alworo Lubaŋa ba, kadi woro dano, 5ento dato man yela, abiculo kworre; gwok nyo bijonya nono ki bino bota nino ducu.’ ” 6Rwot owaco ni, “Wuwiny lok ma laŋolkop ma pe kite atir owaco. 7Lubaŋa pe biculo kwor pa jo ma en oyero, ma gikok bote dyeceŋ ki dyewor? En bigalle ma pe timo gin mo i komgi? 8Atito botwu ni, en biculo kworgi oyotoyot. Ento Wod pa dano ka bibino, tika binoŋo niye i lobo?”\nCarolok i kom Laparicayo ki lajog-mucoro\n9Dok obolo carolok bot jo ma genne kengi, ni kitgi atir, kun gicayo jo mukene. Owaco ni, 10“Jo aryo yam gucito ka lega i ot pa Lubaŋa, ŋat acel Laparicayo, ŋat mukene lajog-mucoro. 11Laparicayo ocuŋ, olego gire kene kun waco ni, ‘Lubaŋa, apwoyi pien an pe acalo jo mukene, lubuma, jo ma pe genne, lutim abor, pe bene acalo lajogmucoro man. 12Ari kec kiryo i cabit acel; amiyo dul me apar me jamina ducu ma alimo.’ 13Ento lajog-mucoro ocuŋ ka mabor, onoŋo pe mito ilo waŋe malo i plo, ento en odoŋo kore, kun waco ni, ‘Lubaŋa, tima kica, pien an labalo!’ 14-Atito botwu ni, dano man odok i ode kun oloyo kop makato ŋat mukene ca; pien dano ducu ma kette kene ni edit gibidwoke piny, ento ŋat ma mwolle kene gibimiye doko dit.”\n(Matayo 19.13-15; Marako 10.13-16)\n15Gukelo bote litino matino, wek oket ciŋe i komgi; ka lupwonnyene guneno, gujukogi. 16Ento Yecu olwoŋogi bote, owaco ni, “Wuwek litino gubin bota, pe wugeŋgi; pien ker pa Lubaŋa tye pi jo macalo gin. 17Ada awaco botwu ni, ŋat ma pe jolo ker pa Lubaŋa macalo latin matidi, pe bidonyo iye.”\n(Matayo 19.16-30; Marako 10.17-31)\n18Laloc mo openye ni, “Lapwony maber, atim gin aŋo wek alim kwo ma pe tum?” 19Yecu openye ni, “Piŋo ilwoŋa ni aber? Pe tye ŋat mo maber kono Lubaŋa keken. 20-Iŋeyo cik, ni, ‘Pe itim abor, Pe ineki, Pe ibed caden me goba, Wor woru ki meni.’ ” 21Ogamo ni, “Amako lok magi ducu cakke wa ka tinona.” 22Ka Yecu owinyo, ci owacce ni, “Pud iweko lok acel; cat jami ducu ma itye kwede, mi limme ki lucan, ci ibibedo ki lwak lonyo ma gikano piri i polo; ka doŋ ibin icak lubo kora.” 23Ento ka owinyo lok man, okumo, pien onoŋo en lalonyo twatwal. 24Yecu kun tye ka nene, owaco ni, “Tek mada bot lulonyo me donyo i ker pa Lubaŋa! 25Pien bedo yot bot kinaga me donyo ki i waŋ libira, kato lalonyo me donyo i ker pa Lubaŋa.” 26Dano ducu ma guwinyo guwaco ni, “Ci aŋa ma twero larre?” 27Ento Yecu owaco ni, “Gin man pe twerre ki bot dano, ento ki bot Lubaŋa twerre.” 28Petero owaco ni, “Nen, wan waweko pacciwa, walubi.” 29Owaco botgi ni, “Ada, awacciwu ni, pe tye ŋatti mo ma oweko ode, nyo dakone, nyo omegine, nyo lunyodone, nyo litinone, pi ker pa Lubaŋa, 30ma pe bilimo makato meno tyen mapol i kare man, ki i kare ma bibino anyim en binoŋo kwo ma pe tum.”\n(Matayo 20.17-19; Marako 10.32-34)\n31Yecu otero jone apar wiye aryo i muŋ, owaco botgi ni, “Wunen, waecito Jerucalem, lok ducu ma lunebi gucoyo i kom Wod pa dano bicobbe kakare. 32Pien gibimiye bot Lurok, gibiŋale, gibitimo aranyi i kome, gibiŋulo laa i kome; 33gibipwode ki del anino, gibineke, i nino me adekke en bicer.” 34Ento pe guniaŋ lok ma en owaco; gikano te lok man woko botgi, pe gumedo ki ŋeyo lok ma giwaco botgi.\nYecu ocaŋo latowaŋ cok ki Jeriko\n(Matayo 20.29-34; Marako 10.46-52)\n35Ka doŋ gunyiko cok ki Jeriko, latowaŋ mo onoŋo obedo piny i ŋet yo kun lego lim. 36Ka owinyo lwak tye ka mol ki ka ŋete, ci openyo ni, “Meno kono gin aŋo?” 37Gititte ni, “Yecu me Najaret aye tye ka kato.” 38Latowaŋ odaŋŋe ni, “Yecu Lakwar Daudi, tima kica ba!” 39Dano ma onoŋo gutelo nyim Yecu gujuke ni, “Liŋ, nye;” ento en omedde ameda ki daŋŋe ni, “Lakwar Daudi, tima kica!” 40Yecu ocuŋ, ociko ni gikele bote. Ka obino cok, Yecu openye ni, 41“Imito atimmi gin aŋo?” Latowaŋ ogamo ni, “Ladit, amito waŋa onen piny.” 42Yecu owacce ni, “Nen giri piny, niyeni ocaŋi.” 43Oyotoyot ocako neno piny, ci olubo kor Yecu kun miyo deyo bot Lubaŋa. Dano ducu ka guneno, ci gupako Lubaŋa.


1 Temceo 3 ACO85 - Lok man lok ada: ka ce dano mo mito - Bible Search\n1 Temceo 2 1 Temceo 4\n1 Temceo 3\nLatel jo pa Lubaŋa\n1Lok man lok ada: ka ce dano mo mito tic me bedo latel jo pa Lubaŋa, noŋo en mito tic maber. 2-Latel myero obed laboŋo lok mo ma gijuke iye, obed ki dako acel, ogwokke kene, obed ryek, obed dano ma giworo. Obed dano ma gwoko welo, lapwony maber, 3ma pe lamero koŋe, ma pe lakolo, ento obed dano mamwol, ma pe da atata, dok pe obed ŋat ma maro lim. 4Myero obed ŋat ma loyo ode maber kun gwoko litinone miyo gibedo ki winy bot jo madito, ma giworo dano i yo ducu; 5pien ka ce dano pe loyo ode kikome maber, ci en twero gwoko lwak jo muye Lubaŋa niŋniŋ? 6Myero pe obed dano ma pud olokke aloka nyen, miyo kette malo ki wakke, ci cut poto woko, lok loye macalo yam oloyo Catan. 7Medo i kom meno myero en obed dano ma jo ma woko pwoyo, wek pe okel yet i kome ma miye poto i owic pa Catan.\nLudikon ma gin lukony tic i kin lwak pa Lubaŋa\n8Kit meno, ludikon myero bene gubed jo ma romo awora, jo ma pe doggi aryo, ma pe gin lumat koŋo matek twatwal, pe gubed luworo me noŋo lim; 9myero bene gubed jo ma niaŋ maber i muŋ me niyewa, kun cwinygi bene leŋ. 10Myero koŋ gikwoŋ temogi; ka ce ginoŋo ni lok mo marac pe i komgi ka doŋ giyegi guti tic me dikon. 11Mon bene kit meno, myero gubed mon ma romo awora, ma pe lucok dog dano, gubed jo ma gwokke kengi dok jo ma lugen i jami ducu. 12Ludikon myero gubed wegi mon acel acel, myero gulo litinogi ki odigi bene ducu maber,, 13pien ludikon ma gitiyo tic mabeco ginoŋ rwom maber pigi kengi, dok gidoko jo ma cwinygi tek i kom niye ma tye i Kricito Yecu.\nMuŋ me diniwa\n14Atye ki gen me bino boti pi oyot, ento acoyo lok me pwony man boti wek, 15ka agalle, iŋe kit ma myero dano obed kwede i kin jo me ot pa Lubaŋa, ma en aye lwak jo muye Lubaŋa makwo, ma en aye obedo wir ki guti me te ot matek, me ada. 16Muŋ me dini ma watuco pire dit twatwal:\nYam onyutte i kom,\ngikwane ni kite atir pi Cwiny Maleŋ,\ngitito pire bot lurok,\ngiye en i lobo ducu,\nka doŋ gitero woko malo i deyo.


2 Luker 3 ACO85 - I mwaka me apar wiye aboro me ker pa - Bible Search\n2 Luker 2 2 Luker 4\n2 Luker 3\nLoc pa Jekoram\n1I mwaka me apar wiye aboro me ker pa Yekocapat kabaka me Juda, en aye Jekoram wod pa Akab ocamo iye ker me loyo Icrael i Camaria, ci obedo ka loc pi mwaka apar wiye aryo. 2Otiyo gin ma nen marac i wan Rwot, kadi pe obedo marom ki pa wonne ki pa minne, pien koŋ omuko wir me woro Baal ma yam wonne otiyo-ni. 3Ento en bene pe oweko kit bal pa Jeroboam wod pa Nebat, ma omiyo jo Icrael gubalo-ni; en pe oweko lubone.\nElica otito pi loyo jo Moab\n4I kare meno onoŋo Meca kabaka me Moab tye ki romi ma gunya mapol; en yam bedo ka miyo romi alip miya acel bot kabaka me Icrael, ki yer nyogi romi alip miya acel, mwaka ki mwaka. 5Ento ka Akab oto, ci kabaka me Moab ojemo woko i kom kabaka me Icrael. 6Omiyo kabaka Jekoram otiŋŋe oa ki i Camaria i kare meno, ci ocoko jo Icrael ducu pi lweny. 7Ka ocito ci ocwalo lok bot Yekocapat kabaka me Juda ni, “Kabaka me Moab ojemo woko i koma; ibicito ka lweny kweda i kom jo Moab?” En ogamo ni, “Abicito, an ki in wan acel, lwakka gin aye lwakki, ki aguragurana gin aye aguragurani bene.” 8Dok owacci, “Wabiwot walubo yo mene?” Jekoram ogamo ni, “Wabilubo yo makemo i tim me Edom.”\n9Kit meno kaba ka me Icrael ocako cito kacel ki kabaka me Juda ki kabaka me Edom. Ka gubedo ka gono piny pi wot me nino abiro, pii mo pe onoŋŋe pi mony kadi pi lee ma gimol i korgi ki yec. 10Kabaka me Icrael owacci, “Maa do! Rwot doŋ okelo luker magi adek-ki pi miyogi i ciŋ jo Moab.” 11Yekocapat owacci, “Lanebi pa Lubaŋa mo pe kany, wek wapeny dog Rwot ki bote?” Ci ŋat acel i kom lutic pa kabaka me Icrael ogamo ni, “Elica wod pa Capat aye tye kany, ma yam liyo pii i ciŋ Elia-nu.” 12Yekocapat owacci, “En tye ki lok pa Rwot.” Ci kabaka me Icrael ki Yekocapat ki kabaka me Edom gucito wa bote.\n13Elica owaco bot kabaka me Icrael ni, “An atimmi gin aŋo? In icit bot lunebi pa woru ki lunebi pa meni.” Ento kabaka me Icrael owacce ni, “Pe kumeno; pien Rwot aye olwoŋo luker magi adek-ki pi miyogi woko i ciŋ jo Moab.” 14Elica ogamo ni, “Macalo Rwot me mony tye makwo-ni, ma atiyo pire-ni, kono nene pe aparo pi Yekocapat kabaka me Juda, kono pe abolo waŋa i komi, kadi wa neno in. 15Ento wukella lago-opuk.” Ka lago-opuk ocako goyone, ci tek pa Rwot oyido i kome. 16Owacci, “Rwot owaco kuman ni, ‘Abimiyo laora kulu man mutwe-ni pii poŋ iye.’ 17Pien Rwot owaco kuman ni, ‘Wun pe wubineno yamo ki kot-gu, ento laora kulu aye pii bipoŋ iye, ci wubimato, wun, ki dyaŋiwu ki leewu.’ 18Man gin mayot ki bot Rwot; en bimiyo jo Moab bene i ciŋwu, 19ci wubiloyo gaŋi ma girumo ki cel gogo, ki gaŋi ducu ma ŋene, wubireto yadi mabeco ducu, wubiculo wan pii woko ducu, wubalo lobo maber-ri kun wucoro iye godi.” 20Orwone i kare me odiko, i kom cawa me tyero gitum, nen, pii obino oa ki yo tuŋ Edom, nio ka pii opoŋo lobo woko ducu.\n21Ka jo Moab ducu guwinyo ni luker gubino ka lweny i komgi, ci gulwoŋo jo ducu ma gitwero ruko jami lweny i komgi, cakke i kom jo matino nio kwede wa i kom ludito, ci guryeyo i wan lobo. 22Ka gua malo odiko con, ci cen oryeny i kom pii, jo Moab guneno pii ma okemogi nen calo remo. 23Guwacci, “Man remo; luker gubedo ka lweny kacel, ci gunekke woko kekengi. Iyo, jo Moab, wucak yako jami?” 24Ento ka gubino i gony pa jo Icrael, ci jo Icrael ducu gutwarre malo ka lweny i kom jo Moab, ci guriŋo woko ki i nyimgi; gumedde anyim ki neko jo Moab ma giriŋo-ni. 25Gumako gaŋi woko, ki potti mabeco ducu bene dano acel acel obolo iye got, nio ka godi opoŋo piny woko; guculo wan pii woko ducu gureto yadi mabeco ducu; nio ka godi keken aye odoŋ i Kir-karecet, ci lucel lataŋdiyo gurumo gaŋ meno nio ka guloyo. 26Ka kabaka me Moab oneno ni mony doŋ ogeto marac i kome ci ocito ki wegi pala lucwan miya abiro pi baro dye mony, ma okemo kabaka me Edom; ci pe gutwero. 27En omako wode maditte ma onoŋo bileyo ka tyene-ni, ci otyero en me bedo gitum awaŋa i kom cel murumo gaŋ. Omiyo akemo madwoŋ opoto i kom io Icrael; ci gua gudok cen i lobogi.


Timo Jami Kore ki Kore Kit ma Lok pa Lubanga Mito | Pwony me Anyama\nCOVER SUBJECT Lapeny Madok i Kom Polo\nCOVER SUBJECT Ginanyuta ma Tito pi Angagi ma Gibedo i Polo\n“Wujing Cwinywu Kekenwu Kare Ducu”\nTimo Jami Kore ki Kore Kit ma Lok pa Lubanga Mito\nTika Itero Baibul Calo Buk ma Pire Tek?\nGua Woko ki i Col Piny\nGua Woko ki i Dini Goba\nWi Lubele—Me Akwana i Kacokke | Novemba 2016\nKWAN I LEB Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Czech Sign Language Dangme Danish Digor Dutch Ecuadorian Sign Language Efik English (Leb Muno) Estonian Ewe Fijian Finnish Finnish Sign Language Fon French French Sign Language Ga Georgian German German Sign Language Grik Guarani Gujarati Gun Hausa Hiligaynon Hindi Hiri Motu Hungarian Hungarian Sign Language Ibanag Ibru Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Portuguese Portuguese Sign Language Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Rwot [Jehovah] oketo lobo ki ryekone; dok pi ngecce omiyo en oketo polo i kabedone.”—CAR. 3:19.\nWER: 6, 24\nGin ango ma weko imoko ni Jehovah obedo Lubanga ma timo jamine ducu kore ki kore?\nPingo watwero mokone ni luwor Jehovah myero gutim jami ducu kore ki kore?\nTira ma tye i Lok pa Lubanga konyowa nining me bedo ki kuc, note ki dok maleng i yo me cwiny?\n1, 2. (a) Gin ango ma jo mukene giwaco ka guwinyo ni Lubanga tye ki dulle? (b) Gin ango ma wabinyamo i pwony man?\nLUBANGA tika tye ki dul ma mege? Jo mukene giromo wacone ni, “Pe mitte ni dul mo otelwa. Gin ma mitte aye bedo ki wat maber ki Lubanga.” Tika tam meno obedo tam me ryeko? Lok ada kono tye ningo?\n2 I pwony man, wabinyamo jami ma nyuto ni Jehovah, Lubanga ma pe obedo Lubanga me anyobanyoba-ni timo jamine ducu Kore ki Kore. Wabineno bene kit ma myero wadok kwede i tira ma dul pa Jehovah miniwa. (1 Kor. 14:33, 40) Ginacoya okonyo dul pa Jehovah ma i lobo kany me timo tic me tito kwena maber i cencwari me acel K.M. ki bene i karewa-ni. Watute me gwoko kacokkewa wek obed ki kuc, ki note dok maleng i yo me cwiny, pien watemme matek me lubo tira ma i Baibul kacel ki ma dul pa Jehovah miniwa.\nJEHOVAH TIMO JAMINE KORE KI KORE\n3. Gin ango ma weko imoko ni Jehovah timo jamine ducu kore ki kore?\n3 Ginacweya nyuto ni Lubanga timo jamine ducu kore ki kore. Baibul waco ni: “Rwot [Jehovah] oketo lobo ki ryekone; dok pi ngecce omiyo en oketo polo i kabedone.” (Car. 3:19) Jami ma wangeyo i kom cwec pa Jehovah “pud doge [keken], pe kom ticce kikome” dok tye “macalo lok ma gikwilo akwila.” (Yubu 26:14) Ento lok manok ma wangeyo ma lubbe ki cwec ma i dan polo calo lakalatwe ki yogo miyo waniang ni jami magi ducu kiyubogi maber adada dok pe gunywene atata. (Jab. 8:3, 4) Yogo acel acel tye ki lakalatwe milion mapol, dok gin ducu giwire i dan polo ma pe giyokke i kingi. Lakalatwe magi ducu gilworo ceng calo gitye ka lubo cik me gudo! Kit ma jami magi gitye kwede konyowa me niang ni Jehovah, Lacwec ma “oketo polo [ki lobo] ki ryekone” opore me nongo pak ki worowa dok bene myero wabed luwiny bote.—Jab. 136:1, 5-9.\n4. Pingo lucayan pe gugamo lapeny ma pol kare dano gipenyo?\n4 Cayan onyutiwa jami mapol madok i kom cwec ma gitye i dan polo ki i lobowa-ni, dok man okelo adwogi mabeco mapol i kwowa. Ento, tye lapeny mapol ma gamone oloyo lucayan woko. Me labolle, jo ma gineno jami ma tye i dan polo pe gitwero tito kit ma polo ki lobo ocakke kwede nyo pingo kiketo gin makwo i lobo. Medo i kom meno, dano pe twero tito pingo watye ki miti me kwo pi naka. (Latit 3:11) Pingo tye lapeny mapol ma pigi tek ma peya kigamogi? Tyen lok me acel tye ni lucayan kacel ki jo mukene giweko dano tamo ni Lubanga pe kun giwaco ni kwo ocakke pire kene. Ento Jehovah otiyo ki Baibul me gamo lapeny ma ocungo wi dano i twok lobo-ni ducu.\n5. I yo ango ma kwowa jenge i kom cik ma doro ginacweya?\n5 Kwowa ducu cung i kom cik ma Jehovah oketo ma doro ginacweya ducu. Jo ma gitiyo i kom mac, nyo i kom pii, lugedo, ludwo dege, ludaktari ma yango dano—gin ducu ticgi jenge i kom cik man ma Jehovah oketo ma doro ginacweya ducu-ni. Me labolle, ludaktari ma yango dano gingeyo ni dul kom dano ducu calo adunugi-ni bedo i kabedo moni kikome. Pi meno, daktar pe dok yenyo adunu pa latwo moni ayenya. Dok wan ducu waworo cik ma doro ginacweya. Kwero lubone twero kelo to!\nLUBANGA AYE MA OYUBO\n6. Pingo watwero mokone ni luwor Jehovah myero gutim jami ducu kore ki kore?\n6 Kiyubo polo ki lobo maber dok pe gunywene atata. Pi meno, myero wange ni Jehovah bene mito ni jo ma giwore gutim jami ducu kore ki kore. Ki lok ada, meno aye tyen lok ma oweko Lubanga ominiwa Baibul me telowa. Kwo labongo kony ma dul pa Lubanga miyo kacel ki tirane twero kelo cwercwiny ki kwo matek.\n7. Gin ango ma nyuto ni Baibul obedo buk ma kicoyo kore ki kore?\n7 Baibul pe obedo mere buke pa Lujudaya ki pa Lukricitayo ma kicokogi kacel. Ma ka meno, obedo buk mo ma kiyubo maber dok kicoyo kore ki kore—pi teko pa cwiny maleng. Lok ma i buk acel acel ma i Baibul rwatte ki wadgi. Lok ma iye nicakke i Acakki me o i Niyabo loko i kom gin acel ma pire tek—lonyo nying Jehovah kacel ki ilo twero me locce malo ki cobbe pa yubbe me loko lobo doko paradic kun tiyo ki Kerre i te loc pa Kricito, ma en aye ‘lakwaro’ ma kiciko pire-ni.—Kwan Acakki 3:15; Matayo 6:10; Niyabo 11:15.\n8. Pingo watwero wacone ni Luicrael onongo gitye ma guyubbe maber?\n8 Kit ma Luicrael onongo gitye kwede i kare macon nyuto kit ma dul pa Jehovah i kare-ni timo kwede jamine ducu kore ki kore. Me labolle, i te cik ma kimiyo bot Moses, onongo tye “mon ma lutic ma gitiyo i doggola kema me rwatte.” (Nia 38:8) Wot pa Luicrael kacel ki tingo kema me woro onongo timme i yo maber labongo anyobanyoba mo keken. Lacen, Kabaka Daudi oketo Lulevi ki lulamdog i dul ki dul ma pe gunyobe atata. (1 Tekwaro 23:1-6; 24:1-3) Dok ka Luicrael gulubo cik pa Jehovah, onongo gibedo ki kuc dok ma gunote labongo anyobanyoba mo.—Nwo. 11:26, 27; 28:1-14.\n9. Gin ango ma nyuto ni kacokke pa Lukricitayo me cencwari me acel onongo guyubbe maber dok gitimo jami ducu kore ki kore?\n9 Kacokke pa Lukricitayo me cencwari me acel onongo guyubbe maber, dok gunongo adwogi maber ki i bedo i te tela pa lukiko madit, ma i acakkine jo mogo i kingi onongo gubedo lukwena. (Tic 6:1-6) Lacen, kimedo omege mukene me doko lumemba me lukiko madit. (Tic 15:6) Tira kacel ki cik onongo bene kimiyo kun kitiyo ki waraga ma lukiko madit nyo omege ma gitiyo kacel kwedgi aye gicoyo. (1 Tem. 3:1-13; Tito 1:5-9) Adwogi ango ma kacokke gunongo pi lubo tira ma a ki bot lukiko madit?\n10. Adwogi maber ango ma kacokke i kare macon gunongo pi lubo cik ma lukiko madit omoko? (Nen cal ma tye i pot karatac 12.)\n10 Kwan Tic pa Lukwena 16:4, 5. Omege ma giwoto ka limo kacokke macalo luwang lukiko madit gubedo ka nywako ki jo me kacokke “cik me aluba ma yam lukwena ki ludongo gumoko i Jerucalem.” Ka jo me kacokke gulubo cik meno, ci onongo gicung ‘matek i niye, dok gibedo ka medde mapol nino ducu.’ Tika lok man ma kicoyo i Baibul-li tye ki pwony ma dul pa Lubanga myero olub i kare-ni?\nTIKA ILUBO TIRA?\n11. Jo ma kicimogi me telo kacokke myero gudok nining i kom tira ma dul pa Jehovah miyo?\n11 Lumemba me Jang Gang Kal nyo Komitti me Lobo moni, luneno me adwol, ki luelda me kacokke myero gutim ngo ka gunongo tira ma a ki i dul pa Jehovah i kare-ni? Baibul miniwa tira ni myero walub cik dok wamine i te tela. (Nwo. 30:16; Ibru 13:7, 17) Gingi nyo cwiny me jemo myero obed pe i dul pa Jehovah, pien twero balo mar, kuc ki dong note ma i kacokke. Ngene kene ni pe tye Lakricitayo mo ma lagen ma mito bedo lajemo calo Diotrepe. (Kwan 3 Jon 9, 10.) Dong watwero penye kekenwa ni: ‘Tika akonyo jo ma i kacokkewa me dongo i yo me cwiny? Tika atye atera me ye ki dok cwako tira ma omege ma gitelowa gimiyo?’\n12. Alokaloka ango ma kitimo i kit me cimo luelda kacel ki lukony kor tic?\n12 Tam kong i kom lok ma Lukiko Madit omoko cokcok-ki. “Lapeny pa Lukwan Bukkewa” i Wi Lubele me Novemba 15, 2014, onyuto alokaloka i kit ma myero kicim kwede lukony kor tic kacel ki luelda. Wi Lubele meno onyuto ni i cencwari me acel, lukiko madit omiyo twero bot luneno ma woto awota me cimo jo ma gupore me tic i kacokke. Ma lubbe ki lok meno, nicakke i Sektemba 1, 2014, luneno me adwol gubedo ka cimo luelda kacel ki lukony kor tic. Laneno me adwol tute me ngeyo omego ma luelda gineno ni opore me tic i kacokke kun tiyo kacel kwede i ticwa me pwony ka twere. En bene neno kit ma jo me ot pa omego meno tye kwede. (1 Tem. 3:4, 5) Komitti pa luelda kacel ki laneno gingiyo ki diro Ginacoya me neno ka omego ma kimito cimone-ni opore me tic macalo lakony kor tic nyo laelda.—1 Tem. 3:1-10, 12, 13; 1 Pet. 5:1-3.\n13. Watwero miyo cwakwa i kom tira ma luelda gimiyo nining?\n13 Myero walub tira ma jenge i Baibul ma luelda giminiwa. Lukwat ma lugen magi ma gitye i dul pa Lubanga-ni ‘gilubo lok ada’ ma tye i Baibul. (1 Tem. 6:3) Tam kong i kom tira ma Paulo omiyo madok i kom jo ma gikelo anyobanyoba i kacokke. Jo mogo i kingi ‘gubedo ka wirre kun gibalo kare nono ma pe gitiyo tic mo, ento gubedo ka rwako wigi i lok pa jo mukene.’ Luelda guminigi tira ento gukwero winyo lok pa luelda woko. Jo me kacokke onongo myero guter jo magi nining? Paulo omiyo tira ni: “Myero wuniang maber i kom dano meno, pe wuribbe kwede.” Tira meno bene onongo nyuto ka maleng ni pe myero water jo meno calo lumonewa. (2 Tec. 3:11-15) I kare-ni, luelda gitwero miyo pwony me cikowa i kom ngat mo ma tye ka timo gin marac, calo winye ki ngat ma pe laye. (1 Kor. 7:39) Iwinyo nining ka luelda gunongo ni pore me miyo pwony meno? Ka ingeyo gin ma tye ka timme-ni, tika ibigwokke kun pe ibedo ki ngat meno me tye ka timo gin marac-ci? Ka inyuto mar kun icung matek me timo gin matir ci twero konyo ngat meno me weko timme marac-ci. \nGWOKO LENGO, KUC, KI NOTE\n14. Gin ango ma watwero timone wek kacokke obed maleng?\n14 Ka walubo tira ma tye i Lok pa Lubanga, ci man weko kacokke bedo maleng i yo me cwiny. Tam kong i kom gin ma onongo tye ka timme i boma me Korint i kare macon. Paulo onongo omine kwicikwici me tito kwena i boma meno, dok bene onongo maro jo “maleng” ma gitye kunu. (1 Kor. 1:1, 2) Ento pud dong obedo tek ya bote me miyo tira madok i kom tim me carocaro ma onongo gitye ka nenone anena i kacokke meno! Paulo omiyo tira bot luelda ni omyero gumi lutim bal meno bot Catan—i yo macek, ni kiryemgi woko ki i kacokke. Wek kacokke obed maleng, onongo mitte ni luelda gukwany “tobi” woko. (1 Kor. 5:1, 5-7, 12) Ka wacwako tam ma luelda gumoko me ryemo latim bal ma pe ongut, wakonyo me gwoko kacokke wek obed maleng ki dok miyo kare ki latim bal me ngut ki me kwayo Jehovah wek otimme kica.\n15. Watwero gwoko kuc i kacokke nining?\n15 Onongo dok mitte ni kimi tira i kom gin mo ma tye ka timme i kacokke ma i Korint. Omege mogo onongo gitye ka tero luye luwotgi i kot. Paulo openyogi ni: “Pingo pe ber botwu me ciro gin marac?” (1 Kor. 6:1-8) Gin ma kit meno pud timme wa i kare-ni. I kare mukene kuc ma i kin utmege balle woko pien nongo winye mo me biacara pe owoto maber dok gurwenyo cente nyo gwok bene oo wa i tim me kwo i wi diro. Jo mogo gutero omege i kot, ento Baibul tito ni ber me ciro gin marac ma ka balo nying Lubanga kacel ki kuc ma tye i kacokke.  Me cobo peko ki anywena nywena ma tye i kinwa, myero walub tira ma Yecu omiyo. (Kwan Matayo 5:23, 24; 18:15-17.) Ka watimo meno, ci wakelo note i kin jo pa Jehovah.\n16. Pingo twere bot jo pa Lubanga me note i kingi?\n16 Lok pa Jehovah nyuto pingo myero jone gubed ma gunote. Laco Jabuli ocoyo ni: “Nen kit macalo bedo ber ki me yomcwiny ka omego gibedo kacel ki mer i kingi!” (Jab. 133:1) Ka Luicrael onongo gitye luwiny bot Jehovah ci gibedo ma gunote dok labongo anyobanyoba. Lubanga otito kit ma jone bibedo kwede i anyim kun waco ni: ‘Abiweko gibedo ki kuc macalo romi ma tye i dwolgi.’ (Mika 2:12) Medo i kom meno, Jehovah otiyo ki lanebi Jepania me titone ni: “Abiloko leb pa dano wek gulok leb matir, wek gin ducu gulwong nying Rwot [Jehovah], dok guti bote ki cwiny acel.” (Jep. 3:9) Pud dong watye ki mot madit ya me woro Jehovah ma nongo wanote kacel!\nLuelda gitute me konyo ngat ma tye ka lubo yo marac (Nen paragraf 17)\n17. Luelda myero guter ngat ma tye ka timo gin marac nining, wek kacokke obed maleng i yo me cwiny dok ma gunote?\n17 Luelda myero gucob lok mo keken ma tye i kacokke cutcut dok ki cwiny me mar wek kacokke obed maleng i yo me cwiny dok ma jone gunote i kingi. Paulo onongo ngeyo ni mar pa Lubanga pe cung i kom kit ma Jehovah winyo kwede keken, dok ni En pe umo wange i kom bal ma dano timo. (Car. 15:3) Pi meno, Paulo pe oling alinga ento ki mar, en ocoyo waragane me acel bot jo Korint, waraga magwar ento i yo me mar. I nge dwe mogo, en ocoyo waragane me aryo bot jo Korint, dok man onyuto ni alokaloka onongo tye pien luelda gulubo tirane. Ka ce Lakricitayo mo tye ka lubo yo marac, luelda myero gukonye ki cwiny me mwolo.—Gal. 6:1.\n18. (a) I yo ango ma tira ma kimiyo i Lok pa Lubanga okonyo kacokke me cencwari me acel? (b) Gin ango ma wabinyamo i pwony ma lubo man?\n18 Dong nen ka maleng ni Lok pa Lubanga okonyo Lukricitayo me cencwari me acel ma i Korint ki ma i kabedo mukene me gwoko kacokke wek obed maleng, ki kuc dok ma gunote. (1 Kor. 1:10; Ep. 4:11-13; 1 Pet. 3:8) Macalo adwogine, utmegiwa ma gukwo i kare meno gunongo adwogi maber i ticgi me pwony. Ki lok ada, Paulo onongo twero wacone ni lok me kwena maber dong “gitito bot ginaketa ducu ma tye i te polo.” (Kol. 1:23) I kare-ni, dul pa Jehovah ma gunote i kingi gitye ka tito lok madok i kom yub pa Lubanga i twok lobo ducu. Pwony ma lubo man binyuto kit ma jo magi gitero Baibul calo buk ma pire tek adada ki dok kit ma dong gumoko tamgi me keto deyo i kom Jehovah Won Twer Ducu.—Jab. 71:15, 16.\n^  (paragraf 13) Nen buk me Organized to Do Jehovah’s Will, pot. 134-136.\n^  (paragraf 15) Pi ngec i kom gin ma twero weko Lakricitayo mo moko tamme me tero laye lawote i kot, nen buk me “Wubed i Mar pa Lubanga,” pot. 223, i lok ma tye i tere piny.\nNovemba 2016 | Ginanyuta ma Tito Lok i kom Polo\nWI LUBELE—ME AKWANA I KACOKKE Novemba 2016 | Ginanyuta ma Tito Lok i kom Polo


Jeremia 38 ACO85 - I kare-nu Cepatia wod pa Matan, - Bible Search\nJeremia 37 Jeremia 39\nGilaro Jeremia ki i waŋ it mutwo\n1I kare-nu Cepatia wod pa Matan, Gedalia wod pa Packur, Jukal wod pa Celemia ki Packur wod pa Malkia gubedo ka winyo lok ma Jeremia obedo ka wacone bot lwak. En obedo ka waco botgi ni 2Rwot owaco ni, “Ŋat mo ma bidoŋ bedo i gaŋ gibineko woko ki pala lucwan, kec bineko ki two gemo bene bipoto i kome neke wako. Ento ŋat ma bia cita ka mine kene bot jo Kaldaya pe gibineko, bibedo kwo; en bilaro kwone ci bedo bote macalo mot me lweny.” 3Jeremia bene onoŋo obedo ka tito lok bot lwak ni Rwot owaco kuman ni, “Abemiyo gaŋ man woko i ciŋ dul mony pa kabaka me Babilon, ci en bimako woko.” 4Ci rwodi guwaco bot kabaka ni, “Laco man myero ginek woko, pien en miyo cwmyaskari kacel ki lwak ma odoŋ i gaŋ doko lwor, pi lok ma en loko botgi-ni. Dano man pe tye ka yenyo yo me miyo kony pi berbedo pa lwak, ento mito kelo can i komgi aye.” 5Kabaka Jedekia owacci, “Nen, twero tye i ciŋwu, wutim gin ma wumito i kome; an pe atwero genowu gira.” 6Ci gumako Jeremia gubole woko i waŋ it pa Malkia, ma en wod pa kabaka, ma onoŋo obedo i dyekal pa lukur-piny, Gutweye ki tol gucwale kwede piny i waŋ it kunnu. Pii onoŋo pe i waŋ it, ento coto keken aye onoŋo odoŋ, ci Jeremia ocako mwony woko i coto.\n7Kadi bed kumeno, Ebed-melek Laetiopia, dano ma gikolo, ma yam tiyo i gaŋ kal pa kabaka, owinyo ni gibolo Jeremia woko i waŋ it. I kare meno onoŋo kabaka obedo ki lukikone i dog gaŋ pa Benjamin. 8Ci Ebedmelek oa ki i gaŋ kal pa kabaka ocito bot kabaka owacce ni, 9“Laditta, jo magi gutimo gin marac atika. Gubolo Jeremia woko i waŋ it, ka ma ageno ni kec bi neke woko ki kunnu. Cam mo ma romo doŋ pe i gaŋ.” 10Ci kabaka omiyo twero bot Ebed-melek Laetiopia me kwanyo jo adek gucit kwede ka ywayo Jeremia woko ki i waŋ it ma peya noŋo oto. 11Ci Ebed-melek okwanyo jo meno adek ka ocito i ot pa kabaka, odonyo ka ma giketo iye boŋo i ot kano jami, ci okwanyo ketuketu boŋo muti ki boŋo mogo muyec, ci otweyo ki tol ocwalo piny i waŋ it bot Jeremia. 12Ci Ebed-melek owaco ki Jeremia ni, “Ket ketuketu boŋo ki boŋo muyec i te yweti ka iket tol i kome.” Jeremia otimo kit meno, 13ci guywaye ki tol ki i waŋ it gukele woko ka maleŋ. Ci Jeremia omedde ka bedo i dyekal pa lukur-piny.\nJedekia openyo tam ki bot Jeremia\n14Kabaka Jedekia ocwalo dano gikelo Jeremia bote ki i doggola me adek me donyo i ot pa Rwot. Kabaka owaco bot Jeremia ni, “Abipenyi peny acel, doŋ pi meno pe amito imuŋ lok mo woko bota.” 15Jeremia owaco bot Jedekia ni, “Ka ce atitti lok ada, ibineka woko, dok bene ka ce amiyi tam, ci pe ibiketo cwinyi iye.” 16Pi meno kabaka Jedekia okwoŋŋe bot Jeremia i muŋ kun wacci, “Macalo Rwot tye kwe-ni, ma omiyowa kwo, pe abineki, dok bene pe abimiyi i cin jo ma gimito neki woko-ni.”\n17Ci Jeremia owaco bot Jedekia ni Rwot Lubaua me mony, Lubaŋa pa Icrael owaco kuman ni, “Ka ce ibimine keni bot rwodi pa kabaka me Babilon, ci gibiweki ibedo kwo, ki gaŋ man bene pe gibiwaŋo woko ki mac. Ento in kacel ki jo ma i odi wubikwo. 18Ento ka ce pe imine keni bot rwodi pa kabaka me Babilon, ci gaŋ man gibimiyo woko i ciŋ jo Kaldaya, gibiwaŋo woko, pi meno in pe ibibwot ki i ciŋgi wacel.” 19Kabaka Jedekia owaco bot Jeremia ni, “Alworo Lujudaya ma doŋ gumme woko kengi bot io Kaldayani, pien kare mukene gimiya woko i ciŋgi, ci gibitima ki tim anywar marac.” 20Jeremia owacce ni, “Pe gibimiyi botgi. Kombeddi doŋ ilub lok pa Rwot i gin ducu ma awacci, ci ibibedo maber, dok bene gibibwoti ibedo kwo. 21Ento Rwot doŋ onyutta ginanyuta i waŋ lek, gin ma bitimme ka ce ikwero mine woko keni botgi. 22Nen, mon ducu ma yam giweko gudoŋ i gaŋ kal pa kabaka me Juda doŋ gitye ka terogi woko bot rwodi pa kabaka me Babilon. Winy lok ma gitye ka wacone kun giwoto gicito kwede ni,\n‘Luremi ma igenogi-ni doŋ gubwoli, dok bene guloyi woko.\nDoŋ kombeddi kit macalo tyeni omwony woko i coto-ni,\ngulokke guweki woko keni.’ ”\n23Jeremia dok owaco ni, “Monni ducu kacel ki litinoni gibiterogi woko bot jo Kaldaya, ki bene pe ibibwot ki i ciŋgi, Kabaka me Babilon bimaki woko macalo opii, ki gaŋ man bene gibiwaŋo woko ki mac.”\n24Jedekia owaco bot Jeremia ni, “Pe iwek ŋat mo oŋe lok ma wawaco, ci pe ibito. 25Ka ce rwodi guwinyo ni aloko kwedi, ka gubino boti guwacci ni, ‘Tit botwa gin ma in iwaco bot kabaka ki gin ma kabaka owaco boti, pe imuŋ lok mo botwa pien waŋ giwa pe wabineki,’ 26ibiwaco botgi ni, ‘Akok bot kabaka ki mwolo kun abako doga bote ni pe myero odwoka cen i ot pa Yonacan me to kunnu.’ ” 27Ci rwodi ducu gua gubino bot Jeremia gupenye ci en bene odok iye botgi kit macalo kabaka opwonye kwede. Mumiyo guweko lok kwede woko, pien lok ma gubedo ka lokone-ni ŋat mo muwinyo pe. 28-Gigwoko Jeremia i dyekal pa lukur-piny nio waŋ ma Jerucalem gimayo woko.


Marako 2 ACO85 - Ka nino okato manok, Yecu dok odwogo i - Bible Search\nYecu ocaŋo dano ma two two akweya kom\n(Matayo 9.1-8; Luka 5.17-26)\n1Ka nino okato manok, Yecu dok odwogo i Kapernaum, ci pire owinnye ni en tye paco. 2Ci lwak gucokke kacel, ma kabedo odoko diŋ, pe romogi, piny opoŋ wa i doggola-gu; en obedo ka tito lok botgi. 3Jo mogo gukelo bote dano ma twoyo two akweya kom, jo aŋwen aye gutiŋo en. 4Ka yo me tere i nyim Yecu oloyogi pi lwak, ci guyabo wi ot ki malo ka ma en tye iye. Ka gutyeko mukone ci gucwalo kitara ma latwo obuto iye piny i nyime. 5Yecu ka oneno niyegi, ci owaco bot latwo ni, “Latinna, balli doŋ giweko woko.” 6Ka lupwony-cik mogo, ma onoŋo gibedo kunnu, gubedo ka pyem kekengi wa i cwinygi ni, 7“Dano man loko kuman piŋo? En oyeto Lubaŋa! Aŋa ma twero weko bal kono ŋat acel keken, en aye Lubaŋa?” 8Oyotoyot Yecu ocako niaŋ ki i cwinye kene ni gitye ki pyem ma kit meno i cwinygi, ci openyogi ni, “Piŋo cwinywu tye ka pyem lok macalo man? 9Lok mayotte tye kwene ka awaco bot latwo ni, ‘Balli doŋ giweko woko’, kono nyo ni, ‘A malo wek itiŋ kabutoni, icit wa paco’? 10Ento kombeddi abinyuto botwu ni Wod pa dano tye ki twero me weko bal i wi lobo.” Ci cut owaco bot latwo akweya kom ni, 11“An awacci ni, a malo, itiŋ kabutoni, icit giri paco.” 12En ocako a malo, otiŋo kabutone oyotoyot, ocito woko ki i nyimgi; omiyo gin ducu guuro twatwal, gucako pako Lubaŋa kun giwacci, “Ma naka yam peya waneno kit gin macalo man.”\nYecu olwoŋo Levi\n(Matayo 9.9-13; Luka 5.27-32)\n13Yecu dok ocito i dog nam Galilaya; ci lwak ducu gubino bote, ocako pwonyogi. 14Ka okato i yo, ci oneno Levi, wod pa Alipayo, ka obedo piny ka jogo mucoro, ci owacce ni, “Luba.” Ci oa malo, olubo kore.\n15Ka doŋ en obedo piny i ode, ci lujog-mucoro ducu ki lubalo gubino gubedo piny kacel ki lupwonnyene; pien ceŋ onoŋo tye jo mapol ma kit meno ma gubedo ka lube 16Lupwonycik ma i kin Luparicayo, ka guneno ni en ocamo kacel ki lubalo ki lujog-mucoro, gupenyo lupwonnyene ni, “Piŋo en camo kacel ki lujog-mucoro ki lubalo?” 17Yecu owinyo ci ogamo ni, “Jo ma komgi yot pe gimito daktar, pe abino ka lwoŋo jo ma kitgi atir, ento lubalo.”\nPeny i kom ri kec\n(Matayo 9.14-17; Luka 5.33-39)\n18Lupwonnye pa Jon ki pa Luparicayo onoŋo gitye ka ri kec; jo mogo gubino gupenye ni, “Piŋo lupwonnye pa Jon ki pa Luparicayo giri kec, ento lupwonnyeni pe giri kec?” 19Yecu odok iye botgi ni, “Lurem lanyom twero ri kec ma kun lanyom tye kwedgi? Pi kare ducu ma lanyom tye kwedgi pe gitwero ri kec. 20Ento kare bibino ma gibikwanyo lanyom woko ki botgi, ka doŋ gibiri i kare meno. 21Pe tye ŋatti mo ma dabo boŋo manyen i kom ginaruka muti. Ka otimo kit meno, ci kiraka ma gidabo kwede-ni telo boŋo meno; en manyen-ni juŋ woko ki kom muti, ci waŋ boŋo yec medde. 22Pe tye ŋatti mo ma piko koŋo vino manyen i kicaa macon; ka opiko, ci koŋo vino biyeco kicaa woko, koŋo vino bio woko, ki kicaa bene biballe. Ento koŋo vino manyen myero gipik i kicaa manyen.”\nLupwonnye gurito win bel i ceŋ cabit\n(Matayo 12.1-8; Luka 6.1-5)\n23-Ka yam onoŋo Yecu woto kun ŋolo dye poto bel i nino me cabit, ka gitye ka wot, lupwonnyene gucako rito wit bel. 24Luparicayo gupenye ni, “Piŋo lupwonnyeni gitiyo gin ma cik okwero ni pe giti i ceŋ cabit?” 25-En odok iye botgi ni, “Wun pe wukwano gin ma Daudi otiyo ka en tye ma kec oneko marac, en ki jo ma tye kacel kwede? 26-Kit ma en odonyo kwede i ot pa Lubaŋa i kare ma Abiatar aye ajwaka madit pa Lubaŋa? Ocamo mugati ma giketo i nyim Lubaŋa, ma yam cik okwero ni dano mo pe ocam, kono ajwagi pa Lubaŋa keken. Daudi ocamo, dok opoko ki jo ma tye bote.” 27Otittigi ni “Cabit giketo pi dano, pe dano aye giieto pi cabit. 28Kumeno Wod pa dano aye rwot me cabit.”


Nwoyo Cik 12 ACO85 - “Magi gin aye cik ki oŋon me cik - Bible Search\nNwoyo Cik 11 Nwoyo Cik 13\nNwoyo Cik 12\nWoro Lubaŋa myero obed i kabedo acel keken\n1“Magi gin aye cik ki oŋon me cik ma wubimako matek kun wulubogi i lobo ma Rwot Lubaŋa pa kwarowu bimiyowu obed mewu, pi kare ducu ma wubibedo iye i wi lobo-ni. 2Wubibalo kabedo ducu liweŋ ka ma yam rok ducu ma ubigamo lobogi giworo iye lubaŋagi, ma gitye malo i wi godi mabocone ducu ki i wi cere ki i waŋ ayweya ma i te yadi ma potgi oluk. 3-Wumuk keno jogigi woko ducu, wuŋid wir jogi megi woko matitino, wuwaŋ yadi ma gicomo i ŋom pi woro jok ma dako ma gilwoŋo Acera, wutoŋ cal lubaŋa apaya-gi woko ducu, wunek nyiŋgi woko ki i kabedo meno. 4Pe wubitimo kit meno i kom Rwot Lubaŋawu, 5ento wubipenyo dog Rwot Lubaŋawu i kabedo ma en biyero ki i kin kakawu ducu pi keto iye nyiŋe wek obed pacone. 6Kenyo aye wubicito iye, kenyo en aye wubitero iye gitum awaŋa ki gitum mewu ducu, ki dul acel me apar, ki gityer mapatpat ma wubimiyo, gityer me cobo kwoŋ, ki gityer ma iwu opwoyo, ki litino kayo pa dyaŋiwu ki pa romi ki dyegiwu. 7Wubicamone ki kunnu i nyim Rwot Lubaŋawu, ci cwinywu bibedo yom, wun ki jo ma i odiwu ducu, i kom gin ducu ma wubiketo iye ciŋwu, ma onoŋo Rwot Lubaŋawu omiyowu iye gum.\n8“Pe wubitimo kunnu kit ma watye ka timo kany i kare-ni, ma dano acel acel tye ka tiyo gin ducu ma en tamo ni tye atir; 9pien peya wuo i kabedo me yweyowu, i lobo ma wubileyo, ma Rwot Lubaŋawu bimiyowu. 10Ento ka doŋ wukato loka Jordan, ma wubedo i lobo ma Rwot Lubaŋa bimiyo me aleyawu, ka doŋ omiyo wuywe ki i lweny i kom lumerokwu ma gurumowu dyere-ni, ci doŋ wubibedo ma piny okwe mot. 11Rwot Lubaŋawu biyero kabedo ka ma en biketo iye nyiŋe bedo iye; kenyo en aye wubikelo iye gin ducu ma acikowu-ni: gitum awaŋawu ki gitum mukene ducu, ki dul acel me apar, ki gityer mapatpat ma wubimiyo, ki gityer me cobo kwon ducu ma wukwoŋo me miyogi bot Rwot. 12Ci cwinywu bibedo yom i nyim Rwot, wun ki awobewu ki anyirawu, opiiwu ki aŋecawu ducu, ki Lulevi ma tye i gaŋiwu, pien gin Lulevi pe gibipokogi dul lobo mo nyo kabedo mo i kinwu me aleyagi. 13Gwokke wek pe ityer gitum awaŋani i kabedo mo ma ineno; 14ento ibityerone ki i kabedo ma Rwot biyero ki i kakawu mo acel. Ibityero gitum awaŋani ducu kunnu, dok ibitiyo gin ducu ma aciki-ni ki kunnu.\n15“Ento wutwero neko lee me acamawu ki i gaŋiwu ducu kit ma cwinywu mito, muporo gum ma Rwot Lubaŋawu omiyowu. Dano ma kome ki keni twero camo, ki dano ma olony, macalo gicamo riŋo abur nyo til. 16-Remone keken aye pe wubicamo; wubionyo woko piny i ŋom, macalo pii. 17Pe myero wucam dul acel me apar me kalwu, nyo me koŋo vinowu nyo me moo jeituniwu ki i gaŋiwu, kadi litino kayo pa dyaŋiwu nyo pa romi ki dyegiwu, nyo gityer me cobo kwoŋwu ma wukwoŋo, nyo gityer mewu ma cwinywu opwoyo, nyo gityer mo ma wumiyo. 18Ento wubicamo ki i nyim Rwot Lubaŋawu i kabedo ma en biyero, in ki wodi ki nyari, ki opiini, ki aŋecani, ki Lulevi ma i gaŋwu; dok cwinyi bibedo yom i nyim Rwot Lubaŋani pi gin ducu ma ibiketo iye ciŋi. 19Gwokke pe ibwot Lulevi ata i kare ducu ma ibedo i lobowu-ni.\n20“Ka Rwot Lubaŋawu doŋ oyabo waŋ lobowu obedo malac, kit ma yam ocikke kwede botwu, ce iwacci, ‘Abicamo riŋo,’ pien onoŋo itye ki miti iye, ci itwero camo riŋo kit ma cwinyi mito. 21Ka ce kabedo ma Rwot Lubaŋawu biyero me keto iye nyiŋe tye ka mabor ki ka ma itye-ni, ci itwero neko dyaŋŋi nyo romoni ma Rwot omiyo boti, macalo doŋ aciki; itwero camo ki i gaŋŋi kit ma cwinyi mito. 22Itwero camone kit ma gicamo riŋo abur ki til; kadi wa dano ma kome ki keni twero camone kacel ki dano ma olony. 23-Cuŋ matek i man keken ni, pe icam remone, pien remo en aye kwo; pienno pe ibicamo kwo kacel ki riŋone. 24Pe ibicamone, ibionyo woko i ŋom macalo pii. 25Pe ibicamone, wek nyimi obed leŋ, in kacel ki litinoni ma bilubi, ka ce ibedo ka tiyo gin ma nen atir i waŋ Rwot. 26Ento jamini maleŋ ducu ma myero imi, ki gityer me cobo kwoŋ, ibikwanyo icito kwede i kabedo ma Rwot biyero. 27Ibityero gitum awaŋani ducu, riŋone ki remone, i wi keno tyer pa Rwot Lubaŋani; remo me gitummi ducu gibionyo woko i kom keno tyer pa Rwot Lubaŋani, ento riŋone ibicamo. 28Gwokke wek ilub lok magi ducu ma aciki kwede-ni, wek nyimi obed leŋ nakanaka, in ki likwayi ma bilubi, ka ce itiyo gin ma nen maber ki ma atir i waŋ Rwot Lubaŋani.\nJuk i kom woro jogi\n29“Ka Rwot Lubaŋawu doŋ otyeko lurok woko ki i nyimwu ma wucito ka camo lobogi-ni, ma doŋ wucamo lobogi, wubedo iye, 30myero wugwokke wek pe wumok i owic pi lubo kitgi, i kare ma doŋ gityekogi woko ki i nyimwu. Dok pe wubed ka penyo lok i kom lubaŋagi, kun wuwacci, ‘Rok man yam giworo lubaŋagi niŋniŋ? wek an bene aworgi kit meno.’ 31Pe ibitimo kumeno i kom Rwot Lubaŋawu, pien gibedo ka timo gin me kwer ducu ma Rwot dagi pi woro lwak lubaŋagi; giwaŋo wa awobegi ki anyiragi ki mac macalo gitum me woro lubaŋagi.\n32-“Gin ducu ma acikowu kwede myero wugwokke ka lubone; pe wubimedo wiye nyo wukwanyo mogo woko.


2 Tekwaro 28 ACO85 - Akaj ocamo ker ma mwaka me ditte - Bible Search\n2 Tekwaro 27 2 Tekwaro 29\n2 Tekwaro 28\nLoc pa Akaj\n(2 Luker 16.1-20)\n1Akaj ocamo ker ma mwaka me ditte pyeraryo, ci obedo ka loc i Jerucalem pi mwaka apar wiye abicel. Pe obedo ka tiyo gia ma nen atir i wan Rwot, kit ma kwarone Daudi yam otiyo-ni, 2ento obedo ka lubo kit pa luker me Icrael. En otiyo cal jok aliya pi lwak Baal-gu; 3obedo ka waŋo odok eceta i nota pa wod pa Kinom, dok owaŋo wode me gityer, kun lubo kwede tim me kwer pa rok ducu ma Rwot yam oryemogi woko ki i nyim jo Icrael. 4En obedo ka tyero gitum ki waŋo odok eceta i waŋ jogi ma i wi godi, ki i wi cere, ki i waŋ ayweya ducu ma po te oluk-gu.\n5-Pienno Rwot Lubaŋane omiyo en i ciŋ kabaka me Ciria, ma oloyo en ci oyako jo mapol ki i kin lwakke oterogi woko wa i Damaciko. Dok gimiyo en i ciŋ kabaka me Icrael, ma oloyo en kun oneko lwak jone madwoŋ. 6Pien Peka wod pa Remalia oneko jo alip miya ki pyeraryo i Juda i nino acel, gin ducu gubedo twoni lweny matego, pien onoŋo doŋ gutyeko bwoto Rwot woko, ma Lubaŋa pa kwarogi. 7Ka Jikri twon oteka me Epraim, oneko Maaceya wod pa kabaka, ki Ajrikam ma ladit ma loyo i gaŋ kal, ki Elkana ma en aye lawaŋ kabaka.\n8Jo Icrael guyako jo alip mi ya aryo ki i kin utmegigi, mon, awobe, ki anyira; dok guyako jamigi mapol ci gutero i Camaria. 9Ento lanebi pa Rwot onoŋo tye kunnu, ma nyiŋe Oded; en ocito ka rwatte ki mony ma onoŋo ocito i Camaria, ci owaco botgi ni, “Nenu, kiniga omako Rwot Lubaŋa pa kwariwu i kom jo Juda ci omiyogi i ciŋwu, ento wun wunekogi ki akemo madwoŋ mada ma pire owinnye wa i polo. 10Kombeddi tamwu tye ka rido lwak ma i Juda ki Jerucalem, co ki mon, wek gubed opiiwu. Pe wutye ki bal ma okemowu i kom Rwot Lubaŋawu? 11Doŋ wuwiny lokka, ci wucwal jo ma wukwanyogi-ni gudok cen; gin utmegiwu, wudwokgi ka ma wukwanyogi ki iye-ni, pien akemo pa Rwot tye i komwu madwoŋ.” 12Ludito mukene me Epraim, gin aye Ajaria wod pa Yokanan, Berekia wod pa Mecilemot, Jekijikia wod pa Calum, ki Amaca wod pa Kadlai, gucuŋ gujuko jo ma gua i mony, 13kun giwacci, “Pe wubikelo jo ma giyakogi wa kany, pien tamwu tye me tiŋo alii bot Rwot kun wamedo i kom balwa ki alii ma doŋ watyeko tiŋone-ni. Aliiwa doŋ tye dwoŋ, dok bene akemo pa Rwot magwar tye i kom Icrael.” 14Kit meno jo ma gin lumony-nyi guweko dano ki jami ducu ma guyakogi i nyim rwodi ki i nyim lwak mucokke ducu. 15Jo ma gicoyo nyiŋgi malo-nu gua gutero dano ma giyakogi-ni, kacel ki jami, ci guruko jo ducu ma i kingi ma gitye no no munero ki boŋŋi ma lumony onoŋo guyako. Gurukogi ki boŋŋi, ka gimiyogi war tyen wa ki cam bene ki ginamata-gu, dok guwiro komgi ki moo. Lacen gutiŋo jo magoro i kingi ki kana, guterogi wa bot jo tugi ma i Jeriko, gaŋ me otit, ka gudok cen i Camaria.\n16I kare meno kabaka Akaj ocwalo kwena bot kabaka me Aciria kun lego kony ki bote; 17pien onoŋo jo Edom gumonyo jo Juda ci guloyogi bene, guyako jo mogo i kingi, guterogi i opii. 18Jo Piliciti bene gumonyo gaŋi ma i Cepela ki Negeb me Juda, Betcemec, Aijalon, Gederot, Coko ki gaŋi matino ma i ŋete ducu, Timna ki gaŋi matino ma i ŋete ducu, Gimjo ki gaŋi matino ma i ŋete ducu; ci gubedo iye. 19Rwot odwoko Juda woko piny pi Akaj kabaka me Icrael, pien obedo ka timo tim mogo me carocaro i Juda, pien oŋayo wan Rwot woko. 20Pi meno omiyo Tiglat-pilecer kabaka me Aciria obino ka lweny i kome, ci otime malit ma kaka miye kony ma twero miye tek. 21Akaj okwanyo jami ma i ot pa Rwot ki ma i ot pa kabaka ki ma i ot pa rwodi, ci oculo mucoro bot kabaka me Aciria; ento pe omedo ki noŋo iye kit kony mo.\n22I kare ma doŋ can odiye en kabaka Akaj acel-li omedde ameda ki ŋayo waŋ Rwot. 23En otyero gitum bot lwak lubaŋa pa jo Damaciko ma onoŋo guloye, kun wacci, “Pien lwak lubaŋa pa luker me Ciria okonyogi, an abityero gitum botgi wek gukonya bene,” Ento gukelo can ma otyeko en ki jo Icrael ducu. 24Ci Akaj ocoko jami ducu ma gitiyo kwede i ot pa Lubaŋa ocako ŋido woko matitino gin jami magi ma onoŋo gitiyo kwedgi i ot pa Lubaŋa, ka dok oloro doggola me ot pa Rwot woko; cut otiyo keno tyer mapol pire kene ma romo i Jerucalem ducu. 25I gaŋ acel acel ma i Juda oketo iye waŋ jogi ka ma giwaŋo iye odok eceta bot lwak lubaŋa mukene-gu, ma omiyo kiniga omako Rwot Lubaŋa pa kwarine. 26Lok kom Akaj mudoŋŋe ducu, ki kite ducu, nia i acakkine nio i agikkine, gityeko coyone i buk pa Luker me Juda ki me Icrael. 27-Akaj oto, oywe kacel ki kwarine, ci giyiko en i gaŋ, i Jerucalem, pien pe gutere i lyel pa luker me Icrael. Ci wode Kejekia aye oleyo ka tyene.


Matayo 19 ACO85 - I kare ma Yecu doŋ otyeko loko lok - Bible Search\n(Marako 10.1-12; Luka 16.18)\n1I kare ma Yecu doŋ otyeko loko lok magi, oa woko ki i Galilaya, ci obino i dul lobo me Judaya ma tye loka Jordan. 2Lwak madwoŋ gulube, ci ocaŋogi ki kunnu.\n3Luparicayo mogo gubino bote, ci gucako omo cwinye kun gipenye ni, “Cik miyo twero ni dano oryem dakone pi tyen lok mo keken?” 4-Yecu odok iye ni, “Pud pe wukwano lok ma wacci, cakke i acakki piny Lacwec ocweyogi co ki mon? 5-Dok owaco ni, ‘Pi tyen lok man dano biweko wonne ki minne ci moko i kom dakone, gin aryo-nu gicako doko kom acel’? 6Kit meno pe doŋ gibedo kom aryo ento kom acel. Pi meno gin ma Lubaŋa oribo kacel, dano pe opok kingi.” 7-Dok gupenye ni, “Ka kumeno, piŋo Moses yam ociko ni gimi waraga me keto nyom, ki ryemo dako woko?” 8En owaco botgi ni, “Pi nwaŋ cwinywu oweko Moses oye ni wuryem monwu, ento cakke i acakki piny onoŋo yam pe tye kit meno. 9-Ento awaco botwu ni, dano mo ma oryemo dakone, ma pe pi tim me tarwaŋ, ce onyomo dako mukene, noŋo otimo abor.”\n10Lupwonnye guwacce ni, “Ka ce lok i kom laco ki dakone tye kit meno, ci doŋ pe myero dano gunyomme do.” 11Ento Yecu owaco botgi ni, “Dano ducu pe twero mako pwony macalo man, ento kono jo ma gimiyo botgi keken aye. 12Pien tye jo mogo ma gikolo cakke wa i i megigi, ma ginywalogi kit meno; tye mukene ma gidoko jo ma gikolo pien noŋo dano mukologi; tye jo mukene ma gikolle kengi pi ker me polo. Dano ma twero ye lok man, wek oye.”\n(Marako 10.13-16; Luka 18.15-17)\n13Lacen gikelo litino bot Yecu ni oket ciŋe i komgi kun lego Lubaŋa. Lupwonnye gujuko dano woko. 14Ento Yecu owaco botgi ni, “Wuwek litino gubin bota, pe wugeŋgi, pien ker me polo tye pi jo macalo gin.” 15Ci oketo ciŋe i komgi, ka doŋ oa woko ki kunnu.\n(Marako 10.17-31; Luka 18.18-30)\n16Nen, dano mo obino bot Yecu kun penye ni, “Lapwony, atim gin aŋo maber wek alim kwo ma pe tum?” 17Yecu openye ni, “Piŋo ipenya pi gin maber? Ŋat maber tye acel keken. Ka imito donyo i kwo, ci igwok cik.” 18-Openyo Yecu ni, “Cik mene?” Yecu owacce ni, “Pe ineki, Pe itim abor, Pe ikwal, Pe ibed caden me goba, 19-Wor woru ki meni, ki dok ni, Mar lawoti macalo imarre keni.” 20Awobinu odokke iye ni, “Magi ducu doŋ atyeko makogi; gin aŋo ma pud odoŋ?” 21Yecu ogamo doge ni, “Ka ce imito bedo maber laboŋo roc mo i komi, cit icat jami ducu ma itye kwede, ci imi limme ki lucan, ci ibibedo ki lwak lonyo ma gikano piri i polo; ka doŋ ibin ilub kora.” 22Awobi-nu ka owinyo lok man, ocako cito woko kun cwinye cwer twatwal; pien onoŋo yam tye ki lim madwoŋ.\n23Ci Yecu owaco bot lupwonnyene ni, “Ada awaco botwu ni, bibedo tek mada bot dano ma lalonyo me donyo i ker me polo. 24An dok awaco botwu aye ni, kinaga twero donyo i waŋ libira oyot, makato lalonyo me donyo i ker pa Lubaŋa.” 25Ka lupwonnye guwinyo lok man, ci guuro twatwal kun gipenye ni, “Aŋa ma dok twero larre?” 26Ento Yecu onenogi ci owaco botgi ni, “Ki bot dano man pe twerre, ento ki bot Lubaŋa jami ducu twerre.” 27Petero ogamo kun wacci, “Nen, wan waweko jamiwa ducu ci walubi. Wabinoŋo iye gin aŋo?” 28-Yecu owaco botgi ni, “Ada awaco botwu ni, i kare ma Lubaŋa oketo lobo manyen, ka Wod pa dano bibedo i wi komkerre me deyo, wun jo ma doŋ wulubo kora bene wubibedo i wi komker apar wiye aryo, kun wuŋolo kop i kom kaka apar wiye aryo me Icrael. 29Doŋ dano acel acel ma yam oweko odi, nyo omege nyo nyimege, nyo wonne, nyo minne, nyo litino, nyo pottine, pi nyiŋa, binoŋo jami makato magi tyen miya, ci en binoŋo kwo ma pe tum. 30-Jo mapol ma gubedo jo mukwoŋo yo gibidoŋ cen, ki jo ma gudoŋ cen gibibedo jo mukwoŋo.